ועדת הכלכלה, כנסת 24, פרוטוקול מספר 169, 2022-02-01 09:00

לימור מגן תלם: בוקר טוב לכולם, אני מתכבדת לפתוח את ישיבת וועדת הכלכלה.

לימור מגן תלם: על סדר היום: הצעה לדיון מהיר בנושא: "הודעת "לוריאל" על סגירת מפעל החברה במגדל העמק", אשר הוגשה על ידי יחד עם חבר הכנסת אופיר כץ, חבר הכנסת סימון דוידסון, חבר הכנסת מופיד מרעי, חבר הכנסת זאב בנימין בגין, חבר הכנסת עלי סלאלחה וחבר הכנסת חיים ביטון.

לימור מגן תלם: יזמנו את הדיון הזה בנושא מאוד חשוב וכואב.

לימור מגן תלם: הנהלת לוריאל הודיעה ל-50 עובדים במפעל במגדל העמק בפריפריה על כך שהם סוגרים את המפעל כבר ביוני הקרוב.

לימור מגן תלם: כמו שאמרתי, מדובר ב-50 עובדים שמפרנסים 50 משפחות, חלקם לקחו הלוואות והם אמורים להחזיר אותן מן הסתם מהעבודה.

לימור מגן תלם: העובדים במצוקה, חוסר וודאות, חוסר יציבות תעסוקתית, לא יודעים מה הולך להיות איתם.

לימור מגן תלם: דיברו איתם על אפשרות לעבור לעבוד בקיסריה, מי שמכיר את מגדל העמק, להגיע ממגדל העמק לקיסריה זה שעה נסיעה בכל יום.

לימור מגן תלם: אין ספק שזו לא חלופה פרקטית והיא לא תחזיק מעמד.

לימור מגן תלם: עובדים שיעברו לשם, מן הסתם ייפלטו מהר מאוד חזרה לשוק האבטלה, לצערנו הרב.

לימור מגן תלם: הנהלת החברה דיברה על כך שהרגולציה האירופאית גרמה לה להחליף מוצר גלם לחומר גלם דליק, ואז מבחינה בטיחותית אי אפשר להמשיך לקיים את הפעילות במפעל, שיש ירידה של 80% בתפוקה לעומת שנה קודמת, שיש יצרן שהפסיק לעבוד איתם ולכן הם קיבלו את ההחלטה הקשה והכאובה הזו.

לימור מגן תלם: אנחנו נתחיל את הדיון בלשמוע את חברי הכנסת שיזמו יחד איתי את הדיון, נעבור לחברי הכנסת שנוכחים באולם ואחר כך נשמע נציגים של וועד העובדים, ראש עיריית מגדל העמק שדואג לפרנסת התושבים שלו.

לימור מגן תלם: לאחר מכן נשמע את הנהלת המפעל ואז את נציגי הממשלה שנמצאים איתנו פה, כלכלה ואוצר ואת מי שיבקש רשות דיבור בהמשך.

לימור מגן תלם: חברי הכנסת שיזמו את הדיון יחד איתי, לפי סדר ההגעה.

לימור מגן תלם: מופיד מרעי, בבקשה.

מופיד מרעי: תודה רבה, גברתי יושבת הראש.

מופיד מרעי: אני חושב שהיום מלווה אותנו עצב מסוים, כי עכשיו בשעה 9:00 בבוקר אנחנו פותחים את דיון וועדת הכלכלה על נושא המפעל במגדל העמק, ואחרי הצהריים אנחנו נמצאים בדיון אחר על פיטורי עובדים בפרי הגליל.

מופיד מרעי: יש עוד דיונים באמצע, אבל אם אני לוקח את שני הדיונים האלה באיזשהו מקום מביאים אותך ליום עצוב.

מופיד מרעי: מצד אחד סוגרים מפעל ומעבירים אותו למפעל, מצד שני מפטרים עובדים.

מופיד מרעי: אני מהפריפריה הצפונית, ביטון שלא נמצא בגלל האזכרה של אימו –

לימור מגן תלם: מהפריפריה הדרומית.

מופיד מרעי: הוא מהפריפריה הדרומית.

מופיד מרעי: אנחנו רוצים כל הזמן, כולל כל חברי הכנסת שנמצאים איתנו וכולל אותך, רוצים לחבר את המרכז לפריפריה, ופה באים ומרחיקים את המרכז מהפריפריה.

מופיד מרעי: חברים, שלא נתבלבל ושאנשים לא יתבלבלו, המצב הגרוע והמצב הסוציואקונומי בפריפריה הוא זה שרע, לא במרכז.

מופיד מרעי: כל העשייה צריכה לחזק דווקא את המקום החלש, דווקא את הפריפריה.

מופיד מרעי: אני דורש כאן – בשביל הגילוי הנאות, אנחנו דיברנו אתמול בישיבת זום עם חברת לוריאל ועלו כמה שאלות, אני שאלתי שאלות קשות.

מופיד מרעי: אני חושב שהחברה צריכה לבנות חלופה אחרת שתשאיר את המפעל במגדל העמק, תבנה לו את כל המערכת הבטיחותית, הביטחונית –

לימור מגן תלם: כל ההתאמות למעשה לחומר הגלם הבעייתי.

מופיד מרעי: אני לא מכיר את מעגלי הבטיחות שהם צריכים לעשות, אבל כל ארגון יודע לבנות לעצמו מעגלי בטיחות במפעל שלו.

מופיד מרעי: בסופו של דבר, שעה נסיעה בארץ זה לא נסיעה, זה כבר שעתיים.

מופיד מרעי: אם פעם היינו נוסעים מחורפיש לירושלים בשעתיים וחצי, היום זה שלוש וארבע שעות.

מופיד מרעי: זה לא זה.

מופיד מרעי: מדובר במשפחות שבנו את החיים שלהן – איך אמרת אתמול, מה היום האזרח הפשוט רוצה?

מופיד מרעי: הוא רוצה לקום בבוקר, ללכת לשים את הילדים שלו בגן, ללכת למפעל, לעשות את העבודה עד הצהריים, להחזיר את הילדים הביתה ולחזור להשלים את העבודה.

מופיד מרעי: רוצה רמת חיים נורמלי.

לימור מגן תלם: לפרנס את המשפחה בכבוד.

מופיד מרעי: נכון, המפעל הוא עסקי ומדברים על רווחים, אבל עם כל הכבוד לרווחים, יש גם השקעה בהון האנושי, יש השקעה במה שנקרא – איפה הציונות גם?

מופיד מרעי: עם כל הכבוד, אם נרכז את כל המפעלים במרכז הארץ, לא עשינו כלום.

מופיד מרעי: אנחנו צריכים אותם בפריפריה, אנחנו צריכים אותם באזורים שלנו.

מופיד מרעי: לכן אני מבקש מהמפעל שיבנו חלופה הוגנת גם למפעל וגם לעובדים, כדי להשאיר את המפעל במקומו בצורה יותר טובה.

מופיד מרעי: אם צריך סיוע כלכלי כזה או אחר מהמדינה –

לימור מגן תלם: אנחנו תכף נשמע גם את נציגי הממשלה.

מופיד מרעי: ומהקרנות שיכולות לתת סיוע, שיעשו את זה.

מופיד מרעי: תודה רבה.

לימור מגן תלם: תודה רבה חבר הכנסת מופיד מרעי.

לימור מגן תלם: חבר הכנסת אופיר כץ שיזם יחד איתי את הדיון הזה, בבקשה.

אופיר כץ: תודה רבה גברתי יושבת הראש, ותודה לך על היוזמה של הדיון הזה, אנחנו הצטרפנו ליוזמה שלך.

אופיר כץ: האמת שבתור אנשי הפריפריה, זה מאוד קשה וכואב.

אופיר כץ: אנחנו כל שבוע נלחמים פה, כל פעם מוצאים את עצמנו בתחום אחר.

אופיר כץ: שבוע שעבר היו לנו דיונים על פערים בחינוך עם חמש יחידות מתמטיקה, לפני כן פיזיקה, בבריאות שלא נדבר שכל שבוע יש לי פה כמה דיונים על הפערים.

אופיר כץ: עכשיו אנחנו מגיעים לעניין התעסוקה.

אופיר כץ: לא רק שקשה לנו ואנחנו לא מצליחים להביא בשורות טובות לאנשי הפריפריה מבחינת התעסוקה, עכשיו אנחנו גם מנחיתים עליהם בשורה מאוד קשה, פשוט גזרה עבור אותן משפחות.

אופיר כץ: בתור נבחר ציבור, אתמול קיבלתי הודעה מאחד העובדים במפעל.

אופיר כץ: זה אחד הרגעים הכי קשים, אתה מרגיש חסר אונים שבן אדם כותב לך איך עולמו חרב עליו, הוא הולך להישאר בלי פרנסה והוא לא יודע מה לעשות עם עצמו, כי זה מה שהוא מכיר ויודע.

אופיר כץ: זה אחד הדברים שיותר קשה איתם, ובמיוחד אנחנו רואים את זה בפריפריה.

אופיר כץ: במרכז הארץ יש הרבה יותר חלופות.

אופיר כץ: כל אדם שמאבד את עבודתו זה כואב, אבל האופציות הרבה יותר גדולות במרכז הארץ.

אופיר כץ: האנשים שמיועדים לפיטורים, זה הדבר שהם יודעים לעשות, לזה הם התרגלו ואין להם אופציות כדי לפרנס את משפחותיהם.

אופיר כץ: אני מכיר כמובן את מגדל העמק, אמנם לא כמוך אבל אני מכיר אותם מספיק טוב, מכיר את ראש העיר.

אופיר כץ: יש שם ראש עיר שאני יודע עד כמה הוא משקיע בהבאת אנשי עסקים, הוא מלווה אותם, מתמרץ אותם, הוא עושה הכל כדי שיהיה להם הכי נגיש וטוב כדי לבוא ולבנות מפעלים, אם זה ייצור, אם זה הייטק, הכל מכל יש שם.

אופיר כץ: הוא באמת משקיע ועושה הכל כדי להקל עליהם וכדי שיהיו שם.

אופיר כץ: ראיתי את כל ההתכתבויות ששלחו לנו בנושא, ואני לא מצליח – נכון, זה כלכלי ומפעל מרוויח או מפסיד אז אין מה לעשות, הוא צריך לעשות כסף, אבל אני חושב שלא נעשה פה עדיין מספיק בשביל להשאיר את העובדים.

אופיר כץ: מה שראיתי פה זה כל מיני ניסיונות להראות נכונות, אבל זה לא באמת לקחת צעד אמיץ ולהגיד אוקי, אז אם הלקוח הזה נפל, אני אחכה בשביל העובדים עוד קצת כדי לתת להם משהו אחר לעשות.

אופיר כץ: אולי כן יגיע בקרוב לקוח אחר?

אופיר כץ: מה, תוך כמה חודשים זהו, המפעל כולו עמד על לקוח אחד?

אופיר כץ: הם לא לקחו את זה בחשבון?

אופיר כץ: זה היסודות של המפעל, שאם הלקוח הזה קיים אני עובד ואם לא אז אני לא עובד?

אופיר כץ: אני חושב שהנהלת המפעל צריכה לעשות יותר בשביל להודיע שקודם כל, הם לא סוגרים את המפעל, ולמצוא מה ואיך לעשות עם העובדים.

לימור מגן תלם: חד משמעית, מה עוד שמרבית העובדים הם מעל גיל 40 ועובדי ייצור.

אופיר כץ: אין להם לאן ללכת.

לימור מגן תלם: עובדי ייצור מעל גיל 40 בפריפריה, לבוא היום ולהגיד להם בתקופה כזו של קורונה שסוגרים את המפעל, זה לא תקין לחלוטין.

לימור מגן תלם: אנחנו חייבים לצאת היום עם איזושהי בשורה לעובדים.

לימור מגן תלם: חברת הכנסת נעמה לזימי ממגדל העמק במקור, בוקר טוב.

נעמה לזימי: תודה לך לימור היקרה על הדיון החשוב הזה.

נעמה לזימי: אני גדלתי במגדל העמק וזה הבית שלי בלב ובנשמה, ההורים שלי ומשפחתי עוד גרים שם.

נעמה לזימי: אופיר, אני קיבלתי אתמול הודעה מבן שכבה שלי, זה כיווץ לי את הנשמה.

נעמה לזימי: היום קיבלתי עוד הודעה מעוד תושב העיר.

נעמה לזימי: צריך להגיד כאן משהו לפני הכל.

נעמה לזימי: בסופו של דבר, יש את הבעלים של המפעל ויש את המדינה.

נעמה לזימי: בתוך המאזניים האלה, המדינה צריכה לעשות את הערכת המצב שלה.

נעמה לזימי: להכניס אנשים בגיל שאי אפשר למצוא בו תעסוקה או במקומות שיש בהם חוסר בתעסוקה לתוך מעגל הרווחה, לעיתים עולה אפילו יותר, בטוח שעולה יותר מהשקעה שתהיה עכשיו כדי להחזיר את המפעל הזה עם הראש מעל המים.

נעמה לזימי: קודם כל, זה מייצר עכשיו דורות שיהיו תלויים במקרה העצוב הזה, וכמובן בהיכנסות לאיזשהו מעגל שבו בסוף המדינה משלמת, במקום לתת חכה לתת את הדג באותו רגע של הצלה מיידית.

נעמה לזימי: אין שום היגיון במדיניות כזו.

נעמה לזימי: אני מקווה שבאמת תהיה בשורה.

נעמה לזימי: אני כן רוצה להגיד שהמפעל הזה הוא פרנסה גם בעיר ומרחב שלצערי הממשלות לא יצרו בו מספיק עוגנים וחלופות, כמו שאמרו גם מופיד ואופיר לפני כן.

נעמה לזימי: לכן כל מפעל כזה הוא עוגן כל כך משמעותי, שלאבד אותו זה גזרת גורל בעייתית מאוד.

נעמה לזימי: כמו שאמרו קודם, חלקם בגיל שקשה מאוד למצוא עבודה, אמרת את זה לימור, גיל 40 –

לימור מגן תלם: ורובם עובדי ייצור, שזה משהו מאוד ספציפי, לזה הם למדו והוכשרו.

נעמה לזימי: נכון, זה מה שהם עשו.

נעמה לזימי: מבחינתם המפעל זה הבית שלהם, מקום העבודה הוא הבית.

נעמה לזימי: אנחנו רגילים לאיזה דור צעיר שמחליף עבודות כל שנתיים, זה לא הטיפוס.

נעמה לזימי: זה אנשים שיש להם את המקום שלהם, הוא העוגן והבסיס שלהם.

נעמה לזימי: הם באים לעבוד, מקימים משפחה, ופתאום לפרק את כל זה, זה מפרק את כל הווייתם.

נעמה לזימי: זה משהו אפילו טראומטי.

נעמה לזימי: קראתי גם שמציעים כל מיני חלופות בשכר מינימום, עד שאנשים צברו וותק של 15 ו-20 שנים פתאום מציעים להם חלופות כאילו הם עכשיו מה שנקרא חיילים משוחררים שיוצאים לעבודה.

נעמה לזימי: זה לא ייתכן.

נעמה לזימי: אני רוצה לשמוע מה עושים, מה המדינה תעשה, איך היא תשקיע בשימור הפרנסה, איך היא תשקיע בדיאלוג עם הבעלים.

נעמה לזימי: מה המדינה יכולה לעשות כדי לייצר אפילו תהליך מול הבעלים כמו הסבת מפעל.

נעמה לזימי: אנחנו שומעים היום הרבה דברים כאלה גם בהקשר של מפרץ חיפה, שאולי לא רוצים לסגור את המפעל, רוצים לעשות הסבה ולשמור על העובדים.

נעמה לזימי: אלה צעדים שאנחנו חייבים לבחון, כל צעד כזה ביראת קודש, עד שיימצא הפתרון.

נעמה לזימי: לא מדובר פה רק ב-50 עובדים, מדובר פה ב-50 משפחות, צריך לזכור את זה, בעיר לא גדולה.

נעמה לזימי: אני בטוחה שכל אחד במגדל העמק מכיר את עובדי המפעל, זה בדיוק ככה, משפיע על כולם.

נעמה לזימי: אני מאוד מקווה שמשרד הכלכלה לא ייתן תשובה לקונית, אלא יגיד לנו מה באמת אפשר כרגע לעשות באופן מידי כדי לבלום את הבשורה המרה הזו.

נעמה לזימי: תודה רבה.

לימור מגן תלם: תודה רבה חברת הכנסת נעמה לזימי.

לימור מגן תלם: אנחנו נעבור לחבר הכנסת איתמר בן גביר, בבקשה.

איתמר בן גביר: תודה רבה, גברתי יושבת הראש.

איתמר בן גביר: אני יודע שזה באמת אכפת לך ואת עושה את זה מכל הלב.

איתמר בן גביר: גם את, וגם שאפו לאופיר, למופיד ולכל מי שיזם, פעל והביא את הדיון החשוב הזה.

איתמר בן גביר: אני חורש את הצפון בחודש וחצי האחרונים בכנסים במגדל העמק, עפולה, בית שאן ונוף הגליל.

איתמר בן גביר: מה שאני שומע שם, חוץ מהמצב הביטחוני והמציאות הלא פשוטה, מדברים איתי רבות על העניין הכלכלי ועל המצב הזה שאנשים עוזבים, כי הם לא יכולים לחיות שם כי אין עבודה.

איתמר בן גביר: לא ספציפית רק על המפעל הספציפי הזה, אלא על כל מה שקורה.

איתמר בן גביר: הייתי במגדל העמק, אומרים לי שאין תעסוקה כאן, אנחנו יוצאים החוצה.

איתמר בן גביר: אותו דבר בעפולה ובבית שאן.

איתמר בן גביר: אני לא מאלה שרוצים להיות פופוליסטיים ולהגיד ישר כל פעם שמפעל קורס, אז המדינה צריכה להכניס יד.

איתמר בן גביר: בסופו של דבר זה כסף שיוצא מהכיס של כולנו.

איתמר בן גביר: למרות זאת, נדמה לי שכאן יש הרבה יותר ממפעל שקורס, ואפילו יש הרבה יותר מהעובדים שהם הנשמות שברוח החיה.

איתמר בן גביר: יש כאן משהו שהוא הרבה יותר מזה, אנחנו מאבדים את הפריפריה, מאבדים את הצפון, מאבדים את הדרום, ולכן אני מצפה מהנציגים של מדינת ישראל שיבינו שזה לא עוד מפעל, זה אפילו לא עוד אנשים, נכון שכל אדם הוא עולם ומלואו.

איתמר בן גביר: זה לאבד חבל ארץ, ולכן הדיון הזה חשוב.

איתמר בן גביר: כמו שאמרו כאן האחרים, אנחנו מצפים לשמוע מה מדינת ישראל עושה, איך היא פועלת מתוך הבנה שזו שליחות, שזו אג'נדה, אסור לנו לאבד את לא את מגדל העמק, לא את עפולה, לא את בית שאן ולא את נוף הגליל, ולא את כל הפריפריה.

לימור מגן תלם: תודה רבה חבר הכנסת איתמר בן גביר.

לימור מגן תלם: חברת הכנסת נירה שפק, את רוצה לומר משהו?

נירה שפק: אני רוצה לשמוע קודם כל.

לימור מגן תלם: בבקשה.

לימור מגן תלם: אנחנו נעבור ונשמע את נציגי וועד העובדים שישמיעו את הזעקה של העובדים.

לימור מגן תלם: חשוב לנו שתציינו את כל השתלשלות העניינים, מתי הודיעו לכם, מה ההידברות איתכם, מה אתם יודעים, מה הסיכויים שאפשר להשאיר את המפעל פתוח, תנו לנו סקירה רחבה על כל הנושאים האלה מנקודת המבט שלכם.

לימור מגן תלם: מי נמצא פה פיזית באולם?

לימור מגן תלם: עידו סממה, בבקשה.

עידו סממה: בוקר טוב לכולם, חודש טוב.

עידו סממה: אני עידו סממה, יושב ראש וועד העובדים של לוריאל, אני עובד במפעל כבר 17 שנים.

עידו סממה: לפני כחודש וחצי קיבלנו הודעה מפתיעה מאוד על סגירת המפעל.

עידו סממה: אני אומר מפתיעה כי מדובר בחברת קוסמטיקה הכי גדולה בעולם, ותמיד לאורך כל השנים שידרו לנו יציבות וביטחון, המוצרים הטובים ביותר בעולם, היינו חלק ועדיין אנחנו חלק מהגאווה הזו.

עידו סממה: ביום בהיר נשלח מכתב על הודעת סגירה כתוצאה משינויים ברגולציה האירופאית וירידת תפוקה של 80% מהעבודה.

עידו סממה: רק לסבר את האוזן, אני אתן סקירה קצרה על המפעל שלנו.

עידו סממה: זה בעצם המפעל היחיד של לוריאל בישראל, ולמעשה במהלך השנים המפעל זכה בפרסים רבים והתגאה בתרומה לקהילה.

עידו סממה: אנחנו מדברים על חברה שתורמת מאות מיליוני דולרים ויורו בעולם ובישראל לקהילה ולחברה.

עידו סממה: לוריאל חשפה תוכנית למען העתיד שהקצתה סכום חסר תקדים של 150,000,000 יורו למען התחדשות הטבע.

עידו סממה: אנחנו גאים להיות חלק מחברה כזו גדולה, ולכן אף אחד לא חלם שיגיע הרגע הזה שיודיעו לנו על סגירה.

עידו סממה: בסרטון תדמית שפרסמה לוריאל על המפעל שלנו ב-2016 קיבלנו אות תעשייה וככה הוצג בסרטון, שהמפעל בפריפריה הוא חדשני ופורץ דרך.

עידו סממה: לדברי מנכ"ל לוריאל ישראל אלי שגיב, למפעל בישראל יש ייחוד – אני מצטט אותו, הוא מתמחה בשמנים בתחום היופי, וזו ממש ממלכת השמנים של לוריאל.

עידו סממה: אני ממשיך, גד פרופר, יושב ראש לוריאל, אומר בסרטון: זה אות כבוד למדינת ישראל, למגדל העמק, לנו ולעובדים של המפעל שמצליחים ליצור מוצר בסטנדרטים הגבוהים ביותר של החברה הגדולה ביותר בעולם הקוסמטיקה.

עידו סממה: המפעל הוא חלק מאזור, והאזור הוא משפחה גדולה והמפעל הוא חלק מהמשפחה.

עידו סממה: ב-2019 התארח אצלנו במפעל שגריר צרפת בישראל, אריק דנון.

עידו סממה: הוא התרשם מאוד מהסטנדרטים שיש לנו במפעל.

עידו סממה: אנחנו מפעל שיש לו ייחוד שנקרא מפעל יבש, ואני אסביר למה הכוונה.

עידו סממה: המפעל בעצם הפך בשנים האחרונות למפעל ירוק, כל השימוש באנרגיה סולרית, מחזור אריזות, והוא מפעל יבש שכל תצרוכת המים בו ממוחזרת בכך שלמעשה התרומה לסביבה מובילה לחיסכון בעלויות.

עידו סממה: אלי שגיב התבטא באירוח של השגריר אצלנו ואמר: היה לנו כבוד לארח את השגריר הצרפתי במפעל במגדל העמק, וחשוב לנו לחזק את הקשרים בין המדינות ושיתוף הפעולה הכלכלי בין המדינות.

עידו סממה: אני אציין ואומר שההנהלה פנתה אלינו בסגירה ואמרה לנו שבעצם היא לא מסיימת את שיתוף הפעולה בין המדינות בכך שיש את המרלו"ג בקיסריה ואת המשרדים בנתניה, אבל הסברנו להם שזה לא מדויק כי המרלו"ג בקיסריה הוא רק מרכז הפצה של כל הסחורה שמגיעה מחו"ל בארץ, והמשרדים בנתניה הם משרדים בנתניה, אבל את ה-Made in Israel כבר לא יהיה, את זה הם רוצים לסגור.

עידו סממה: אני מדבר פה כחלק מקהילה יהודית מכל הקהילות היהודיות בעולם, הקשר שלנו עם לוריאל הוא קשר של כל הקהילות היהודיות בכל העולם.

עידו סממה: אנחנו פונים מפה לכל הקהילות היהודיות בעולם לחזק אותנו, לשמר את הגאווה של לייצר את המוצר הטוב ביותר פה בישראל ולהתגאות בו.

עידו סממה: העובדים שלנו הם עובדים של שנים, כולם וותיקים, 20-40 שנים.

עידו סממה: בימים האחרונים הם בוכים לוועד שאין להם לאן ללכת.

עידו סממה: העובדים התקדמו בזכות הוותק, בזכות הניסיון שהם צברו במקומות העבודה.

עידו סממה: אין לנו תארים וכל מיני הכשרות של השכלה גבוהה.

עידו סממה: לצאת היום לשוק העבודה, אני לא צריך להסביר לכם מה שוק העבודה מציע מבחינת שכר המינימום הנמוך.

עידו סממה: רק היום כולנו התבשרנו על עלויות המחייה המטורפות, היום סל הקניות בשוק הוא בלתי נתפס.

עידו סממה: לבוא ולהגיד לנו אחרי שהתחייבנו על משכנתאות – התחייבנו כי הבנו שאנחנו נמצאים במקום הטוב ביותר, בחברה הגדולה ביותר שתורמת בעולם מיליונים לחברה ולקהילה.

עידו סממה: אנחנו שנושאים על הדגל של ליבנו את השם של לוריאל ועובדים שנים בשביל השם הזה, זורקים לנו מכתב?

עידו סממה: אני אומר זורקים כי ככה זה נעשה, זרקו לנו מכתב סגירה משתי סיבות, שינויים ברגולציה האירופאית וירידה בתפוקת העבודה.

עידו סממה: ירידה בתפוקת העבודה, אני מציין פה שהמפעל לא נסגר על פשיטת רגל, ממש לא.

עידו סממה: לדבריהם, אין יחידות לייצר ולכן ניסינו להביא יחידות במהלך השנתיים האחרונות.

עידו סממה: לא מצאנו, החלטנו לסגור.

עידו סממה: אני אומר פה בשם וועד העובדים, בשם כל העובדים שהשינויים שהם מציגים הם שינויים בתפיסה לעובדים, בתפיסה למפעל בישראל.

עידו סממה: ההנהלה בלוריאל השתנתה בתקופה האחרונה, ההנהלה העולמית, והתחושה שלנו היא תחושה מאוד כואבת.

עידו סממה: רק במקרה הזה, מרגע החלטת הסגירה, המנכ"ל אלי שגיב פשוט לא מגיע, לא מדבר איתנו.

עידו סממה: יש לו נציגה בשם ליבי שהיא מנכ"לית משאבי אנוש, שהיא בעצם קיבלה את המנדט לבוא ולסגור את המפעל.

עידו סממה: היא אמרה לנו במפורש שכל מה שקשור לסגירת המפעל, לדבר אך ורק איתה.

עידו סממה: אנחנו שואלים, אנחנו רוצים לדבר עם המנכ"ל, זו הזכות שלנו, אנחנו עובדים של החברה הזאת.

עידו סממה: תבוא, תרד קצת לעם, תשמע את הזעקה של העובדים.

עידו סממה: יש עובדת 28 שנים שבאה אליי השבוע בוכה ואומרת לי איך אומרים לי ללכת לעבוד בתנובה וכתר, לחזור 20 שנים אחורה למשכורת מינימום.

עידו סממה: אחרי שצברתי במשך 28 שנים שכר שעתי של 39 שקלים, אומרים לי לחזור לשכר מינימום של עשרה שקלים פחות בחברה אחרת.

עידו סממה: לוריאל באה ואומרת, אנחנו לא מפטרים אף עובד, אנחנו מעבירים את כולם לקיסריה.

עידו סממה: זה לא נכון, כי קיסריה זה מרכז הפצה.

עידו סממה: אנחנו מפעל ייצור, זה סגנון ואופי עבודה שונה לחלוטין.

עידו סממה: יש מעבדה במפעל ועובדי מעבדה לא יכולים לעבור למרלו"ג, יש טכנאים וחשמלאים שלא יכולים לעבור למרלו"ג.

עידו סממה: ההעברה למרלו"ג היא גם לא כזאת הצעה מפתה, כי אנחנו קצת חיים את השטח והבנו ממקורות שנמצאים במרלו"ג בקיסריה שגם העתיד שלו לא מזהיר, כנראה בשנתיים שלוש הקרובות הוא הולך להימכר לקבלן משנה.

עידו סממה: גם ההצעה שבאה ממשאבי אנוש לחלק מהעובדים שלנו, היא הייתה הצעה אפילו מגוחכת, כי היא על חצי שנה ניסיון.

עידו סממה: להעביר עובד של לוריאל ממפעל מגדל העמק ללוריאל בקיסריה ולהגיד לו שהוא בחצי שנה ניסיון, זה מסביר לנו בעצם מה העתיד של העובדים.

עידו סממה: הם דואגים בצדק, כולנו דואגים, כולנו כואבים את המקרה הזה.

עידו סממה: אנחנו נילחם בכל הכוח כדי לעשות את כל מה שניתן להשאיר את המפעל הזה בזכות ולא בחסד.

עידו סממה: כל מה שציינתי, ציטטתי פה את בכירי החברה שמתגאים בנו לא מזמן בזכות העבודה, ולא בזכות כישלונות או פשיטת רגל.

עידו סממה: אנחנו הצלחנו ועדיין העובדים היום, בשעה הזו, העובדים בקווים עובדים עם דמעות בעיניים, אבל הם באים לעבודה כי יש להם מחויבות לשם הזה.

עידו סממה: אני פונה אליכם בכאב של כל העובדים, תעזרו לנו.

עידו סממה: אנחנו לא רוצים לפספס את המקום הזה, אנחנו רוצים להמשיך לבוא מחר לעבודה ולפרנס את המשפחות שלנו בכבוד.

עידו סממה: אנחנו מדברים פה על חברה – אני פשוט בהלם שאני נמצא בסיטואציה הזאת, אני בהלם שאני מדבר על חברה כזאת שהולכת לסגור אותנו.

קריאה: בן כמה אתה?

עידו סממה: אני בעזרת השם עוד מעט בן 40.

קריאה: נשוי?

קריאה: ילדים?

עידו סממה: נשוי עם חמישה ילדים קטנים.

לימור מגן תלם: הגיל הממוצע של העובדים, הבנתי שהוא מעל 40.

קריאה: מה אתה הולך לעשות אם יסגרו?

עידו סממה: אני לא יודע, אין לי מושג.

עידו סממה: אין לי תואר, מה ששוק העבודה מחפש היום זה בטח לא אנשים כמונו.

עידו סממה: עם כל הוותק והניסיון –

לימור מגן תלם: כל העובדים באותו מצב.

לימור מגן תלם: מדובר ב-50 עובדים שמרביתם עובדי ייצור, זה מה שהם עשו בעשרות שנים האחרונות מאז שהמפעל שם קיים.

קריאה: הם גם לא הכינו את עצמם למצב כזה.

לימור מגן תלם: כן, זה ללא התראה מוקדמת, מה שנקרא.

לימור מגן תלם: אני רוצה להודות לעידו סממה, יו"ר וועד העובדים שדיבר מדם ליבו.

לימור מגן תלם: אני רוצה לעבור –

עידו סממה: ברשותכם, רק מילה לסיום, זו נקודה מאוד חשובה.

עידו סממה: אנחנו הכנו תוכנית הבראה למפעל כדי לתת לו זכות קיימות.

עידו סממה: הצגנו כמה נקודות מפתח שבאמת אנחנו באים ומציעים להנהלה את הכדאיות הזאת להשאיר אותנו.

עידו סממה: התוכנית הזאת כוללת פתרונות לייעול והוזלת העלויות בשינוע אריזות ריקות למפעל, כמו שימוש בספקים מקומיים, זאת אומרת לייבא אמפולות קטנות ולנפח אותן פה בארץ במקום להביא קונטיינרים שלמים של אריזות –

לימור מגן תלם: נתתם את תוכנית ההבראה הזו להנהלת המפעל?

לימור מגן תלם: ישבתם איתם על הנושא הזה?

עידו סממה: הם לא מעוניינים לשמוע על תוכנית הבראה, הם מעוניינים לסגור אותנו.

לימור מגן תלם: אנחנו תכף נשמע את הנהלת המפעל.

לימור מגן תלם: מה שאני מציעה בכל מקרה שתעביר לי את זה ואנחנו ננסה לבדוק –

עידו סממה: הם מדברים פה על עלויות שונות שמכבידות עליהם, על שינויים באירופה.

עידו סממה: כנגד זה יש לנו תוכנית הבראה שכדאי להתייחס אליה ובעזרת השם להצליח בה.

עידו סממה: תודה רבה לכולם על ההקשבה.

לימור מגן תלם: תודה רבה ליו"ר וועד העובדים, ששוב אני אומרת שדיבר מדם ליבו ומייצג את כל העובדים במפעל.

לימור מגן תלם: אנחנו רוצים לעבור לזום ולשמוע את ראש עיריית מגדל העמק, אלי ברדה, שמפעל לוריאל נמצא בעיר שלו.

לימור מגן תלם: הוא דואג לתעסוקה ובעצם חרד לפרנסה של 50 העובדים הללו, חרד לפרנסה של 50 המשפחות.

לימור מגן תלם: מהרגע שהוא קיבל את ההודעה הזו, הוא לא מפסיק לנסות לשנות את רוע הגזירה בכל החזיתות.

לימור מגן תלם: אלי ברדה, ראש עיריית מגדל העמק, בבקשה.

אליהו ברוכי: בוקר טוב לכולם, לך גברתי יושבת הראש לימור תודה על ההיענות המהירה לקיים את הדיון הדחוף הזה.

אליהו ברוכי: תודה לחברי הכנסת מופיד, אופיר, נעמה, איתמר ואולי החברים האחרים.

אליהו ברוכי: שמעתי שגם בני נמצא שם איתכם והצטרף לבקשה לקיים את הדיון הזה.

אליהו ברוכי: נמצאים איתנו פה לאון פרץ, יוסי פורטל, מור וליז מהמרחב בהסתדרות, לצד האנשים שאצלי בעירייה דואגים לתעסוקה.

אליהו ברוכי: אני רוצה לומר לכם שבסיטואציה מסוימת הייתי יכול לומר שדיי בדבריו הרועמים והנוגעים ללב של עידו יושב ראש וועד העובדים כדי לתמצת ולסכם את הדיון.

אליהו ברוכי: מצד אחד הוא דיבר מדם ליבו, מצד שני הזדע

אליהו ברוכי: זעתי לשמוע שמנכ"ל המפעל ניתק איתם מגע והם לא מוכנים להקשיב לתוכניות הבראה או לרעיונות כדי לדבר, לקדם או למנוע את הסיטואציה הזו.

אליהו ברוכי: הדבר הזה מעיד כאלף עדים על המגמה המתוכננת שהסתתרה מראש ושהונחתה על העובדים ועלינו כרעם ביום בהיר.

אליהו ברוכי: אני חייב לומר לכם משהו, שתדעו שאנחנו עושים את הדיון הזה ממקום של עוצמה.

אליהו ברוכי: מגדל העמק מעולם לא התבכיינה, כי אנחנו רשות שזכתה בפרס החינוך הארצי, ואנחנו משתמשים במוטו שאנחנו נלחמים על כל ילד ולא מוותרים לו, ולא מוותרים עליו.

אליהו ברוכי: אותו דבר, מגדל העמק היא עיר שמהווה מוקד תעסוקה אזורי עם שלושה אזורי תעשייה.

אליהו ברוכי: אנחנו עיר חזקה במובנים האלה, ואנחנו נלחמים על כל מפעל ועל כל עובד.

אליהו ברוכי: זו הפרפרזה בין החינוך לתעסוקה.

אליהו ברוכי: אני רוצה ללמד אתכם את שמונה מעלות הצדקה של הרמב"ם.

אליהו ברוכי: הרמב"ם מעלה וקובע שמונה מעלות הצדקה, תיכנסו לגוגל ותרשמו שמונה מעלות הצדקה של הרמב"ם, אני לא אמנה לכם אותן עכשיו.

אליהו ברוכי: המעלה הגבוהה ביותר שקובע הרמב"ם אומרת בשורה התחתונה למצוא מקום עבודה לאדם כדי שהוא יתפרנס בכבוד, ייצא בבוקר גאה לעבודתו, יביא את לחמו בגאווה למשפחתו, לא יפשוט יד, לא יקבל בסתר ולא יקבל שלא בסתר.

אליהו ברוכי: לכן אנחנו נלחמים על כל עובד ועל כל מפעל.

אליהו ברוכי: לכאורה עיר במיתוג ובייצוג כמו שלנו, חזקה, תעשיית הייטק וכדומה, לא יוזמת דיון כזה.

אליהו ברוכי: למרות הכל יזמנו דיון כזה כדי להגן על העובדים, כדי לדאוג לפרנסתם.

אליהו ברוכי: זו המעלה והעשייה היתרה שלנו.

אליהו ברוכי: אני רוצה לומר לכם שהכרתי את המפעל הזה כילד עוד לפני שהוא הפך ללוריאל.

אליהו ברוכי: אני רוצה לומר לכם שבאופן סימבולי ומטפורי, במגבלות של המושג הקשה הזה, זה סוג של אמברגו צרפתי שמזכיר לי את האמברגו על הצרפתיים במלחמת ששת הימים.

אליהו ברוכי: אני לא עושה את ההשוואה ממש, רק קובע את זה – מה זה אמברגו?

אליהו ברוכי: זה חרם מסחרי.

אליהו ברוכי: אם יש מפעל אחד במדינת ישראל של צרפת, של לוריאל, ואותו הם הולכים לסגור, זה מעביר איזשהו מסר לא טוב ולא מקובל.

אליהו ברוכי: לכן אנחנו מבקשים פה למנוע את המהלך הזה.

אליהו ברוכי: אני לא חושב שמפעל של 50 עובדים מול מעצמה עולמית כמו לוריאל, שהיא לא יכולה לפתור בעיה כזו ולהתגבר עליה בשם היחסים הטובים, בשם המסורת הארוכה.

אליהו ברוכי: כשמביאים את שגריר צרפת, יש פה סיטואציה מאוד מוזרה, מביאים את שגריר צרפת, מדברים על יציבות, על קשר, על תהליכים, על החוזקה של המפעל, ופתאום בדיסוננס ביום אחד מודיעים שסוגרים את המפעל.

אליהו ברוכי: רגע, אתם משגעים אותנו?

אליהו ברוכי: אתם שנה שלמה או שנים רבות מספרים לנו כמה אנחנו חשובים, כמה אנחנו יעילים, כמה אנחנו מכניסים כסף ועומדים במשימות של המפעל העולמי, ופתאום אתם מודיעים לנו שאנחנו לא יעילים, לא טובים וזורקים אותנו.

אליהו ברוכי: כל האמירות על עבודה חלופית שמציעים בקיסריה זה מילים ריקות, אל תטעו בהן ואל תלכו שולל אחריהן משום שגם אם חלקם ירצו ללכת לשם, הם אחרי חצי שנה של נסיעות, פקקים ומשכורת נמוכה, יינטשו ויישארו מובטלים וילכו ללשכת התעסוקה.

אליהו ברוכי: לכן אני קורא לכם חברי הכנסת ונציגי משרדי הממשלה לעשות כל פעולה, גם ציבורית, גם דיפלומטית ופרלמנטרית כדי למנוע מלוריאל לסגור את המפעל במגדל העמק.

אליהו ברוכי: כל עובד וכל מקום עבודה הוא חשוב.

אליהו ברוכי: פתחתם את העיתונות הבוקר?

אליהו ברוכי: יוקר המחיה שמתעתע ומשגע עכשיו את המדינה, שהולך להביא כנראה גל מחאה חדש.

אליהו ברוכי: את התסמינים של הקורונה והשלכותיה אתם מרגישים ביום יום?

אליהו ברוכי: בוודאי שאתם יודעים ומרגישים, אנחנו פה במפגש עם התושבים מרגישים את זה.

אליהו ברוכי: אנחנו צריכים לבוא ל-50 עובדים ולומר להם שסגרו להם בפריז כי התקבלה החלטה, לכו לכל עבר ותמצאו את עצמכם?

אליהו ברוכי: זה לא מקובל, זה לא אפשרי, זה לא ייתכן.

אליהו ברוכי: אני חוזר ואומר לכם, אנחנו אומרים את זה ממקום של חוזקה.

אליהו ברוכי: יש לנו זכות לומר את זה משום שהם הטעו אותנו לחשוב שהכול בסדר, הם ארגנו את העובדים, הם חילקו להם פרסים, הם סיפרו סיפורים, הם הביאו את השגריר, ופתאום למחרת היום הכל לא בסדר, הכל לא הולך.

אליהו ברוכי: אין דבר כזה, אסור שזה יעבור לסדר היום.

נעמה לזימי: אלי, יש לי רק שאלה.

נעמה לזימי: יש סיכוי שיש כאן עוד סיבות שאנחנו לא מודעים אליהן?

לימור מגן תלם: אנחנו תכף נשמע את הנציגים של לוריאל.

נעמה לזימי: אולי אלי כראש עיר יכול להגיד לנו עוד דברים שיעזרו לנו להבין מה קרה פתאום.

אליהו ברוכי: רב הנסתר על הגלוי.

אליהו ברוכי: אנחנו לא מסכימים עם מה שאנחנו יודעים.

אליהו ברוכי: יש משבר כלכלי בעולם, יודעים לעשות תוכנית הבראה, יודעים לתת פתרונות לא בחוסר רגישות ובכפיות טובה.

אליהו ברוכי: אתם יודעים למה כפיות טובה?

אליהו ברוכי: משום שכל הרמת כוסית בראש השנה ובפסח אני אומר לעובדים שם, למנכ"ל, למנהלים, לנציגי ההסתדרות ולעובדים, אני בא לכבד אתכם בהרמת כוסית למרות שיש לי פה מספיק מפעלים גדולים של 1,000 ו-2,000 עובדים באזור התעשייה שלי, ואני בא ללוריאל, אתם יודעים למה?

אליהו ברוכי: כי אני אוהב את הדאגה של המפעל לעובדיו, את הקשר שנשמר בין הפנסיונרים שעזבו כבר את המפעל ומוזמנים להרמת כוסית.

אליהו ברוכי: אני בא למפעל קטן של 50 עובדים ולא הולך להרמת כוסית של מפעל של 2,000 עובדים שיש לי במגדל העמק.

אליהו ברוכי: אני אומר להם את זה כל הרמת כוסית במשך 23 שנים שאני ראש עיר, למה?

אליהו ברוכי: רק בגלל הרגישות, הדאגה, האכפתיות, החום והאהבה שהם הרעיפו על העובדים שלהם.

אליהו ברוכי: מה קרה פתאום?

אליהו ברוכי: השתנתה ההנהלה?

אליהו ברוכי: התחלפה המדיניות?

אליהו ברוכי: אין אנשים בדרך פה, אנשים שכל הזמן ליטפתם אותם והחמאתם להם, פתאום אתם מפטרים אותם?

אליהו ברוכי: אתה משגע את העובד, אתה משגע את האדם.

אליהו ברוכי: לכן אני קורא לכם לא לתת יד, למרות שזה קשה.

אליהו ברוכי: אמרתי את זה גם לנציגי וועד העובדים, עידו מומי ויהודה, כשמשרד הביטחון מפסיק ייצור למפעל במגדל העמק או בקריית שמונה, היינו הולכים למשרד הביטחון ולא יוצאים משם עד שמשנים את ההחלטה.

אליהו ברוכי: פה ההחלטה היא בפריז, אבל יש עדיין כלים או מסלולים ואפשרויות להפעיל לחץ ומנופים כאלה ואחרים כדי שהם ישנו את ההחלטה, ולו רק בגלל הדרך והדיסוננס.

אליהו ברוכי: זו אחת ממעלות ההצדקה והחסד שהרמב"ם קבע.

אליהו ברוכי: תודה רבה.

לימור מגן תלם: תודה רבה לראש עיריית מגדל העמק שדיבר מדם ליבו, ואני יודעת שהוא עושה ימים ולילות כדי לדאוג לתושבים, לתעסוקה ולמשפחות.

לימור מגן תלם: תודה רבה אלי.

נירה שפק: אני רוצה לשאול את אלי שאלה, אם אפשר.

נירה שפק: בוקר טוב אלי, חברת הכנסת נירה שפק.

נירה שפק: אני רוצה לשאול אותך משהו, בסוף לראשי הרשויות יש תפקיד לא רק להגיע להרמות כוסית, בסוף כשיש לנו אזורי תעשייה ומסחר יש שיח רציף בין הרשות לבין ה – אני אשמח לשמוע כי חשוב שכולנו נשמע איזה מהלכים הובלתם איתם בהקשר הזה.

נירה שפק: אני מתארת לעצמי שזה לא רק מפעל אחד, אני אשמח לשמוע הרחבה מעבר למפעל הזה על מגמות, אם יש.

אליהו ברוכי: לך אני אומר, מגדל העמק –

נירה שפק: לא שומעים טוב.

אליהו ברוכי: אמרתי בתחילת הדברים שלי שמגדל העמק היא עיר באזור עדיפות לאומית בתעשייה, עיר שנחשבת לעמק הסיליקון הצפוני לצד הסיליקונים הנוספים שנוספו באזור כמו ביוקנעם ובחיפה.

אליהו ברוכי: הראשונים לפני יוקנעם וחיפה זה מגדל העמק.

אליהו ברוכי: אנחנו נמצאים בקשר רצוף עם המפעלים.

אליהו ברוכי: יש לנו מנהלת ברשות שהתפקיד שלה זה להיות בקשר, לצד ראש העיר, עם המפעלים.

אליהו ברוכי: אנחנו מבקרים במפעלים, אנחנו עוזרים להם מול מרכז ההשקעות, אנחנו עוזרים להם מול כל גורם אחר שהם צריכים עזרה, כי אנחנו מבינים את הערך המוסף של להביא מפעל למגדל העמק וגם לשמר אותו שם, כי יש תחרות בין הרשויות ובין אזורי התעשייה מי ייקח מפעל ומאיפה.

אליהו ברוכי: אנחנו מביאים מפעלים ממרכז הארץ, משמרים אותם במגדל העמק, דואגים ומלווים אותם מקרוב.

אליהו ברוכי: יש לנו קשר מצוין.

אליהו ברוכי: העובדה שנתתי לך באופן סימבולי שאני מכבד ומגיע למפעל להרמת כוסית, זה רק ביטוי של הקשר הרצוף שמתקיים יחד איתם לאורך כל השנה, ומול כל המפעלים שיש לנו במגדל העמק.

אליהו ברוכי: אזורי התעשייה במגדל העמק, מפעלי התעשייה במגדל העמק הם מהחוזקות הבולטות של מגדל העמק, ואנחנו חייבים לשמור על קשר טוב איתם, אנחנו עושים את זה.

אליהו ברוכי: אמרתי את זה קודם, לאורך 23 שנות כהונתי כראש העיר אני עושה את זה, כי אנחנו מבינים את הערך וחשוב לנו לשמור עליו.

נירה שפק: היה ברור לי ולא זה מה שאמרתי, לא התכוונתי שאתם רק – זה לא מה שאמרתי.

נירה שפק: אמרתי שאני יודעת שיש מעבר, בטח ליישוב כמו מגדל העמק.

נירה שפק: אם אמרתי, אני מתנצלת.

נירה שפק: אני מכירה את אלי באופן אישי, שירתנו יחד פעם.

נירה שפק: אני שואלת שאלות כי גם ברור לי מה עושה רשות, וקשה לי עם זה שעיר או רשות כלשהי מופתעת כשהיא אמורה להיות בקשר רציף.

נירה שפק: אני יודעת שיש בה מבנה, איך יוצא שמופתעים כולם?

נירה שפק: בעברי ליוויתי רשויות –

קריאה: הנהלת החברה באה ומניחה מכתבים.

נירה שפק: התפקיד שלנו – בסוף אני לא רוצה שכל שבוע, שבועיים, חודש, חודשיים נתעסק באיזה מפעל אחר שסוגרים אותו, אני רוצה גם ללמוד.

נירה שפק: אנחנו בסוף רגולטורים ואנחנו עושים בקרה על כל המהלך הזה, גם על משרדי ממשלה וגם בכלל.

נירה שפק: כשעיר או מפעל רוצה להיכנס, ואני מכירה קצת אזורי תעשייה, יש רשויות כמו בנתיבות לדוגמה שלוקחים ומלווים אותם, עושים ליווי צמוד מהרגע שהיזם בא ואומר שהוא רוצה לבנות פה ועד הרגע שהוא בפנים.

נירה שפק: זה תהליך חד סטרי שמצד אחד כשאני צריך להכניס מפעל הרשות צמודה, מלווה, יודעת, עוברת אתו דלת דלת במשרדי ממשלה, ופתאום מצד שני פיטורים.

נירה שפק: אני רוצה להבין את זה.

לימור מגן תלם: מירה, אני רוצה להשיב לך כי את לא היית בתחילת הישיבה.

לימור מגן תלם: אנחנו דיברנו בתחילת הישיבה על גורם ההפתעה המוחלטת בנושא הזה.

לימור מגן תלם: זה התקבל בהפתעה גמורה אצל כולם.

נירה שפק: לימור, אני קראתי, אני מבינה ואני שואלת איך קרה.

לימור מגן תלם: זה מה שקרה, כולם קיבלו את זה בהפתעה גמורה.

נירה שפק: אחד הגורמים הוא סנסור טוב וחשוב, ראש רשות מכיר יותר ממני –

קריאה: אבל הוא אומר לך שהוא קיבל את זה בהפתעה גמורה.

נירה שפק: זה מה ששאלתי.

קריאה: הרציונל של מה שאת אומרת הוא נכון בתאוריה, כל מפעל הוא בפני עצמו.

לימור מגן תלם: רגע, בואו נשמור על הסדר בדיון.

לימור מגן תלם: נעמה תשיבי בבקשה לנירה, ניתן לראש עיריית מגדל העמק להשיב ואני רוצה לעבור לדרור סומך מהמפעל.

נירה שפק: לא סיימתי לשאול את השאלה שלי כי הביאו לי עכשיו מסמך עמדה של התאחדות התעשיינים בישראל, עם טענה – בכוונה אני אומרת ככה, כי לא קראתי אותה ולא כלום, של נטל מיסים שהושת על ידי הרשות.

נירה שפק: אני חושבת שלרשות יש את הזכות להגן על עצמם.

לימור מגן תלם: נטל מיסים?

נירה שפק: כן, נטל מיסים שמוטל על ידי הרשות.

נירה שפק: כשאני מקבלת מסמך כזה, זה הוגן לשמוע אותו.

קריאה: אם זה היה ככה, אני לא חושב שהיו שם כל כך הרבה מפעלים.

נירה שפק: ניתנת לו הזכות להגן.

נירה שפק: מישהו שם נייר עמדה –

לימור מגן תלם: נירה, אם את רוצה להציג פה איזשהו נייר עמדה ורוצה שראש עיריית מגדל העמק יתייחס ואני כיושבת ראש הוועדה נתייחס, אנחנו צריכים לדעת באיזה נייר עמדה מדובר.

לימור מגן תלם: אני לא קיבלתי שום נייר עמדה כזה.

לימור מגן תלם: ראש עיריית מגדל העמק ביקש להשיב.

לימור מגן תלם: התאחדות התעשיינים נמצאת פה והיא תדבר, אבל לבוא עם נייר עמדה שלא יושבת ראש הוועדה קיבלה ולא אף אחד מיוזמי הדיון קיבל, זה ממש לא מקובל.

אליהו ברוכי: גברתי יושבת הראש, אני רוצה לומר לך שטוב שהיא חשפה את נייר העמדה של התאחדות התעשיינים, כי קודם כל חשוב שתדעו שלפחות במשך חמש השנים האחרונות עיריית מגדל העמק לא מעלה את הארנונה.

אליהו ברוכי: אם עיריית מגדל העמק לא מעלה את הארנונה במשך חמש שנים, על איזה נטל מיסים אתם מדברים?

אליהו ברוכי: אם המדינה לא מאשרת לי לעשות הנחות, וגם כשאני מבקש להגיש הנחות המדינה לא מאשרת לי כי היא אומרת שהארנונה שלך גם ככה נמוכה במדד השוויוני האזורי שאנחנו בוחנים כשאתה מבקש בקשה, דוחים את הבקשות שלנו לצורך העניין.

אליהו ברוכי: העובדה שאנחנו לא מעלים ארנונה מלמדת שהתאחדות התעשיינים, במקום לדאוג עכשיו למפעל במדינת ישראל, לעובדים ותושבי מדינת ישראל, הולכת לייצג את המפעל הבין לאומי שיושב בפריז שמחליט לסגור את המפעל במגדל העמק.

אליהו ברוכי: וממציאה אמתלה שזה נטל מיסים.

אליהו ברוכי: נטל מיסים, שתפנה לשר האוצר ולראש הממשלה.

אליהו ברוכי: נירה, אני רוצה לומר לך שבאותו בית ספר שאני ואת למדנו בצבא, הרי כל המהלך הזה נשמר בהפתעה.

אליהו ברוכי: אלמנט ההפתעה בתהליך של סגירת מפעל או ביציאה למלחמה הוא מאוד חשוב, לכן הם עשו את זה למופת בחלק הזה והצליחו להפתיע את כולנו.

אליהו ברוכי: זה שקיבלתי לפני חודש טלפון מהמנכ"ל שאומר תשמע, החלטנו, אין מה לעשות, זה העניין של פריז ולא שלנו, זה רגולציות בין לאומיות שאין לנו שליטה עליהן.

אליהו ברוכי: אמרתי לו, שמעתי את מה שאתה אומר, אנחנו נשקול את הצעדים שלנו.

אליהו ברוכי: עובדה שאני יזמתי את הדיון הזה למרות שאמרתי לכם שאנחנו מוקד תעסוקה אזורי, אני נלחם על כל מפעל קטן או גדול, ועל כל עובד.

אליהו ברוכי: זו המשימה והשליחות שלנו, לדאוג לפרנסתם של תושבינו.

לימור מגן תלם: תודה רבה.

לימור מגן תלם: חבר הכנסת מרעי, חברת הכנסת נעמה לזימי ואני עוברת למפעל.

מופיד מרעי: אני חושב שמגדל העמק בנושא פיתוח אזורי תעשייה הם היו מודל לחיקוי.

מופיד מרעי: תסתכלו על מגדל העמק איפה היא הייתה, תסתכלו איפה היא נמצאת.

מופיד מרעי: זה בזכות הרשות המקומית, העירייה שדאגה בעצם לפיתוח.

מופיד מרעי: יש לי שאלה לראש העיר, אנחנו מכירים גם כן מאותה מערכת.

מופיד מרעי: כמה מפעלים כאלה נסגרו בזמן האחרון?

מופיד מרעי: אני רוצה להגיד שלבוא להאשים את העירייה שבגלל מיסים או בגלל ארנונה סוגרים את המפעל, זה צחוק מעבודה.

לימור מגן תלם: אני חייבת לומר שאני אתמול דיברתי עם נציג המפעל, לא עלתה מילה ולא חצי מילה לגבי העלאת מיסים, כך שכל הנושא הזה של התאחדות התעשיינים שהיום מכניסה לחברת הכנסת נירה שפק מכתב כזה, זה מאוד לא מקובל עליי ומכעיס מאוד.

לימור מגן תלם: מעבר לזה שזה לא מקובל ומכעיס, לא דובר על הנושא של העלאת מיסים ולו פעם אחת.

לימור מגן תלם: זה לא רלוונטי בכלל לנושא של הדיון הזה, אז חבל שזה הוכנס פה בדלת האחורית בצורה מאוד לא לגיטימית ולא מקובלת.

מופיד מרעי: שהתאחדות התעשיינים לא תסיט את הדיון הזה למקום אחר.

קריאה: השאלה שלך היא הכי נכונה, לפי מה שאומרים בטח עכשיו נשמע שנסגרו עשרות מפעלים.

לימור מגן תלם: חבר הכנסת עלי סלאלחה שהצטרף אלינו והיה מיוזמי הדיון, אם יש לך משהו לומר, בבקשה.

לימור מגן תלם: לאחר מכן אני רוצה לעבור לנציג המפעל.

עלי סלאלחה: אני רוצה לשאול שאלות.

לימור מגן תלם: בבקשה.

עלי סלאלחה: אחת, למה סוגרים את המפעל?

לימור מגן תלם: אוקי, אני אסביר.

עלי סלאלחה: שנית, האם מעבירים את המפעל למקום אחר?

עלי סלאלחה: שלוש, האם יש פתרון לעובדים שיפוטרו.

עלי סלאלחה: ארבע, מתי סוגרים סופית את המפעל?

לימור מגן תלם: אז אני אתן לך תשובות לכל השאלות.

עלי סלאלחה: האם יש פתרונות לאותם עובדים שמפטרים?

עלי סלאלחה: האם יקבלו את מלוא זכויותיהם?

עלי סלאלחה: השאלה האחרונה, איפה ההסתדרות בכל העניין של מפעל לוריאל במגדל העמק?

לימור מגן תלם: אני אשיב לך בקצרה.

לימור מגן תלם: קודם כל, אני רוצה להודות לך שנענית לבקשה שלי והצטרפת לבקשה לדיון המהיר בנושא החשוב הזה.

לימור מגן תלם: אני רוצה לנצל את המעמד ולהודות לך.

לימור מגן תלם: המפעל עומד להיסגר בחודש יוני הקרוב, מדובר בחמישים עובדים שקיבלו את ההודעה בחודש שעבר.

לימור מגן תלם: מדובר בחמישים עובדים שרובם מעל גיל 40, הם עובדי ייצור, אין להם פתרון אחר.

לימור מגן תלם: החברה אומרת יש לנו מחסנים בקיסריה, אתם יכולים להמשיך לנסוע לעבוד בקיסריה.

לימור מגן תלם: מגדל העמק, מי שמכיר וגר בצפון, זה שעה נסיעה לכל כיוון במקרה הטוב.

לימור מגן תלם: מעבר לזה, זה לא אותה עבודה.

לימור מגן תלם: במגדל העמק מדובר בעבודה של ייצור, שם זה עבודה של הפצה.

לימור מגן תלם: כרגע עוד לא הייתה הידברות עם העובדים מה יהיה איתם ומה ייעשה איתם, ההסתדרות כן מעורבת, מדברים איתם, מתנהל משא ומתן.

לימור מגן תלם: זה התשובות בקצרה.

לימור מגן תלם: חברת הכנסת לזימי ביקשה – דקה אחת, ואני רוצה לעבור לשמוע את המפעל.

לימור מגן תלם: יש לנו עוד נציגי ממשלה ועוד מספר גופים.

נעמה לזימי: אני רק רוצה להגיד משהו קטן.

נעמה לזימי: אני מגיעה מהעולם של זכויות עובדים ועבודה מאורגנת, ואני יודעת שבדרך כלל הוועד הוא היודע הראשון, להרגיש רחש בחש כשמשהו מתקיים.

נעמה לזימי: אם אתה עידו לא הרגשת את זה ולא ידעת את זה, אין לי ספק שהטענה ומה שאומרים פה ראש העיר וכולם על גורם ההפתעה, הוא נכון לחלוטין.

נעמה לזימי: הוועד הוא תמיד הראשון להרגיש בכל ארגון כשמשהו קורה, שמשנים משמרות, שמשנים דברים, שעושים תהליכים.

נעמה לזימי: לכן אני אומרת, פה צריך להבין למה אין הידברות, שזה מה שראש העיר טוען.

נעמה לזימי: הוא צודק שזה לא ייתכן שבכלל אין הידברות.

נעמה לזימי: יש פה יו"ר וועד שאומר שהכול היה טוב, וברגע אחד ביום בהיר נתנו בשורה.

נעמה לזימי: זה אף פעם לא קורה כשיש היערכות מוקדמת לסגירה מפעל, ברור שקרה כאן משהו.

נעמה לזימי: התאחדות התעשיינים צריכה לעשות את עבודתה במקום של התעשייה הלאומית בארץ, ולהבין שתפקידה הוא קודם כל לדרוש מהמפעל להידבר עם הרשות המקומית, עם הוועד, עם ההסתדרות, עם כל הגורמים, כמובן עם משרד הכלכלה, ולא להתחיל להמציא מסמכים שאפילו המפעל לא טוען.

נעמה לזימי: זה דיי מקומם ואני גם אשמח לשמוע אותם אחר כך.

נעמה לזימי: תודה.

עידו סממה: אני אחזק את דברייך, לפני חצי שנה העובדים שלנו פנו למשאבי אנוש ואמרו להם מה קורה עם המפעל, כי מספר היחידות הלך וירד, מה קורה עם העתיד שלנו?

עידו סממה: אמרו להם אל תדאגו, המפעל לא ייסגר.

עידו סממה: כשאמרנו להם שהם אמרו לנו שהוא לא ייסגר, הם אמרו שזו החלטה מפריז, זה לא תלוי בנו.

לימור מגן תלם: בסדר גמור, תודה רבה לכל חברי הכנסת.

לימור מגן תלם: אני רוצה לעבור בזום לשמוע את הנציג של מפעל לוריאל.

לימור מגן תלם: למען השקיפות, אני אתמול ניהלתי אתו שיחת זום ארוכה, אתו ועם המנכ"ל, אז אני רוצה לשמוע בבקשה את דרור סומך, סמנכ"ל בכיר, מנהל מחלקה משפטית ורגולציה בחברת לוריאל.

לימור מגן תלם: בוקר טוב לך, אתה שמעת פה את הדברים של יושב ראש וועד העובדים, של חברי הכנסת, של ראש עיריית מגדל העמק.

לימור מגן תלם: אני רוצה לשמוע ממך התייחסות מפורטת ואחר כך גם מספר שאלות שאני אשאל אותך.

לימור מגן תלם: תודה.

דרור סומך: בוקר טוב גברתי יושבת הראש, בוקר טוב חברי כנסת נכבדים, חברי וועדת הביקורת שעושים מלאכה אדירה בשמירה על הכלכלה והתנאים המקרו כלכליים במדינת ישראל.

דרור סומך: אני שמח ומודה לכם על ההזמנה של לוריאל לדיון הזה, לספר לכם על התוכניות שלנו במפעל ומה קורה במפעל שלנו במגדל העמק.

דרור סומך: ראשית, בשני משפטים קצרים אסביר על לוריאל.

דרור סומך: כמו שצוין כאן, לוריאל היא חברת הקוסמטיקה הגדולה בעולם, חברה מספר אחת בתחום בעולם, למעשה, אחד הקונצרנים הגדולים ביותר בעולם כולו.

דרור סומך: החברה מעסיקה בעולם כ-90,000 עובדים, מהם כ-1,000 עובדים אשר מועסקים במדינת ישראל בשלושה אתרים מרכזיים במגדל העמק שם נמצא מפעל החברה, מרכז לוגיסטי גדול בקיסריה והמטה שלנו אשר יושב בנתניה.

דרור סומך: לגבי המפעל, בעקבות נסיבות שהובילו לקיטון משמעותי ביותר בהיקף הייצור של המפעל, ולאחר שלקחנו בחשבון את כל האפשרויות שיש לנו בצורה מעמיקה ויסודית ביותר, לאורך תקופה מאוד ארוכה.

דרור סומך: אני מתפלא שאמרו שאף אחד לא ידע מה קורה במפעל, אבל במשך תקופה ארוכה הנהלת החברה קיבלה בשיקול דעת, בצער רב ובלב כבד את ההחלטה לסיים את הפעילות העסקית, פעילות הייצור במפעל עצמו במגדל העמק בחודש יוני 2022.

דרור סומך: אנחנו מודעים לכך שזו החלטה מאוד קשה, היא נלקחה בשיקול דעת.

דרור סומך: אני רוצה להתייחס כמובן לכל מה שנאמר כאן בישיבה, אני לא אפסח על אף נקודה שנאמרה ואם יש משהו, אתם כמובן יכולים לשאול אותי.

דרור סומך: אני אענה על כל מה שצריך כאן.

דרור סומך: בסופו של דבר, אנחנו יודעים שמאחורי כל עובד יש משפחה.

דרור סומך: העובדים צריכים לדאוג לפרנסתם ואנחנו בלב כבד עם העובדים, אנחנו רוצים והחלטנו בעצם על כך שלא נפטר את החברה.

דרור סומך: בעצם מה שקורה זה שאנחנו משביתים את המפעל עצמו, אנחנו משביתים את המכונות, אבל העובדים נשארים בחברה.

דרור סומך: אנחנו לא מפטרים שום עובד, אנחנו נציע לכל אחד ואחד מהעובדים חלופה תעסוקתית –

נירה שפק: אתם מרעים תנאים.

נירה שפק: הם יקבלו את אותו מרחק, אותו זמן, אתן הטבות, אותה משכורת?

נירה שפק: זה נקרא הרעת תנאים.

דרור סומך: הם יקבלו את אותה משכורת עם אותם התנאים.

דרור סומך: הם מכירים את התנאים, הם יקבלו את אותם תנאים ואף תנאים אפילו מעבר לתנאים הקיימים.

קריאה: קיסריה זה לא אותם תנאים.

נירה שפק: אני בכוונה שואלת, נסיעה של עשר דקות או נסיעה של שעה וחצי, זה לא אותם תנאים.

נירה שפק: כשאנחנו מדברים על תנאים, אני בטח לא צריכה ללמד אותך, מדובר על מספר מרכיבים.

לימור מגן תלם: נירה, אני רוצה בבקשה שאתה תסיים את הדברים, אחר כך לי יש מספר שאלות ולאחר מכן נעבור לשאלות של חברי הכנסת.

לימור מגן תלם: בבקשה תציג את כל הדברים ברצף, אחר כך נעבור לשאלות.

דרור סומך: תודה רבה, כמובן שאענה על כל השאלות בהמשך.

דרור סומך: מה שאני רוצה לומר זה שאנחנו סוגרים את המפעל במגדל העמק, אנחנו סוגרים את המכונות, אבל אנחנו לא מפטרים שום עובד.

דרור סומך: אנחנו מתחייבים לביטחון התעסוקתי, לביטחון הכלכלי של כל עובד ועובד בחברה.

דרור סומך: מדובר פה בחמישים עובדים יקרים לנו, עובדים שעובדים זמן רב בחברה, עובדים וותיקים שתרמו, אנחנו שמענו פה הרבה סיפורים על התרומה האדירה שלהם, על מה שדיברו מומי ועידו.

דרור סומך: כל מה שהם אמרו נכון, התרומה של העובדים היא תרומה אדירה.

דרור סומך: הנסיבות הן פשוט נסיבות מיוחדות, ועל כך החלטנו בהתחייבות חד משמעית להשאיר את כל העובדים עם כל התנאים שלהם.

דרור סומך: אנחנו יודעים שיש מרחק בין מגדל העמק לקיסריה של 40 דקות, יכול להגיע גם לשעה.

דרור סומך: זה פחות קל, אבל זה פתרון תעסוקתי.

דרור סומך: לעובדים תהיה ותישאר הפרנסה, הם יגיעו הביתה עם פרנסה, הם ידאגו למשפחות שלהם, הם יוכלו לקיים את רמת החיים שהם קיימו עד כה.

דרור סומך: שום עובד לא ייפגע, וזו הדאגה המרכזית שלנו היום, ששום עובד לא ייפגע וללוות את העובדים בדרך למציאת חלופה תעסוקתית.

דרור סומך: החלופה התעסוקתית הראשונה שלנו תהיה במסגרת החברה שלנו, כמובן.

דרור סומך: אנחנו זקוקים במרכז הלוגיסטי שלנו בקיסריה למגוון רחב של תפקידים, אנחנו זקוקים למלקטים, למחסנאים, למלגזנים, לאנשי רכש, אנשי כספים, למגוון רחב מאוד של תפקידים שנוכל להתאים לכל עובד ועובד באופן פרטני.

דרור סומך: חמישים עובדים זה לא מספר כל כך גדול שאי אפשר לטפל באופן פרטני, אנחנו נטפל בכל אחד ואחד באופן פרטני ונלווה אותו לכל אורך הדרך.

דרור סומך: אנחנו נציע לו תפקיד הולם, תפקיד שמתאים לכישוריו.

דרור סומך: במרכז לוגיסטי יש תפקידים שיכולים להתאים לכישורים גם של עובדי ייצור וגם של עובדים אחרים.

דרור סומך: אגב, יש גם עובדי הנהלה בחברה ועובדים אקדמאיים שיכולים להשתלב היטב במערכות האחרות של החברה.

דרור סומך: על כן, לכל עובד ועובד יימצא התפקיד.

דרור סומך: כמובן שלעתים תידרש הכשרה מקצועית, אנחנו נלווה את העובדים בהכשרה מקצועית מתאימה לכל תפקיד ותפקיד שאליו הם יוקצו.

דרור סומך: אגב, אנחנו כבר התחלנו לדבר עם חלק מהעובדים והצענו הצעות לחלקם.

דרור סומך: כמובן שאנחנו צריכים לקבל את הסכמתם ולסכם את פרטי התפקיד שלהם, את הגדרת התפקיד שלהם.

דרור סומך: במידת הצורך, הם יקבלו הכשרה מתאימה ויתחילו לעבוד בצורה בטוחה עם פרנסה קבועה, בטוחה ויציבה.

דרור סומך: שום דבר לא ישתנה באורח החיים שלהם.

דרור סומך: נכון, תהיה להם הסעה, לוריאל החליטה על הסעות ממגדל העמק למרכז הלוגיסטי בקיסריה וחזרה, כך שלכל עובד יהיה פתרון תחבורתי וכך השינוי יהיה המזערי ביותר שיכול להיות מהמצב היום.

דרור סומך: אני רוצה שוב לחזור, יש פתרון לכל עובד ועובד.

דרור סומך: שום עובד לא יפוטר וכל עובד יקבל את ההכנסה שיש לו היום לפחות בתפקיד שלו בעתיד.

דרור סומך: גם העובדים שיבחרו בסופו של דבר שלא לעבוד בחברה ולא להמשיך להיות עובדי לוריאל, ולא מוותרים מהר על להיות עובדי לוריאל, אבל אם בכל זאת יחליטו שהתפקיד לא מוצא חן בעיניהם מטעמים פרסונליים, פרטיים, מטעמים מקצועיים, אנחנו נמשיך להיות איתם, ניתן להם ליווי והכשרה מתאימים, הכוונה תעסוקתית מתאימה.

דרור סומך: יש לנו קשרים עם חברות תעשייתיות רבות שפונות אלינו.

דרור סומך: אני יודע שיש מצוקת עובדים בתעשייה, חברות מחפשות יום יום עובדים חדשים.

דרור סומך: העובדים האלה יכולים למלא, במידה והם לא ירצו להישאר בלוריאל, תפקידים אחרים.

דרור סומך: עובד שיוצא מלוריאל הוא עובד בעל הכשרה בחברה רב לאומית גדולה מאוד, עם סטנדרטים מאוד גדולים.

דרור סומך: אני חושב שהרבה חברות יהיו חפצות לקבל את העובדים של לוריאל.

דרור סומך: אנחנו מוצפים בטלפונים שאנחנו מקבלים כל יום מחברות תעשייתיות בסביבה, ואנחנו מתבקשים להפנות אליהן עובדים כך שהן יוכלו לתת להם תפקידים ראויים שמתאימים לכישורים שלהם.

דרור סומך: גם אם עובד יעזוב את החברה וילך לעבוד בחברה אחרת והוא צריך הכשרה מתאימה, הכשרה מקצועית מתאימה, הוא יקבל אותה מלוריאל.

דרור סומך: אנחנו נדאג להכשרה המתאימה כדי להתאים את אותו עובד לתפקיד אחר.

דרור סומך: אם זה לא יהיה בתוך לוריאל, זה יהיה מחוץ ללוריאל.

דרור סומך: שוב, אנחנו חוזרים על זה, אנחנו מחויבים לביטחון הכלכלי והתעסוקתי של כל עובד ועובד.

דרור סומך: אנחנו גם בקשר הדוק עם התאחדות התעשיינים אשר נרתמה לעניין הזה ומוכנה להפנות את העובדים האלה – משיחות שלי עם ההתאחדות ויש פה גם נציג שאולי יציין זאת גם בהמשך, התבקשנו להפנות אליהם כל עובד שלא חפץ בפתרון שלוריאל מציעה לו ולא מוצא את עצמו בתפקיד כזה או אחר, למרות שניתן לו.

דרור סומך: ברירת המחדל היא להישאר בלוריאל עם אותם תנאים לפחות.

דרור סומך: יש לו ברירת מחדל, הוא רק יכול לשפר את עצמו.

דרור סומך: אנחנו יכולים להפנות אותו גם להתאחדות התעשיינים שיודעת ומודעת לכך שיש מחסור בכוח אדם וידיים עובדות באזור הצפון, כך שאנחנו משוכנעים ומתחייבים למצוא פתרון תעסוקתי לכל עובד ועובד.

דרור סומך: לא נעזוב אף עובד עד שהוא ימצא את מקומו.

דרור סומך: בנוסף, עובדים שיפרשו מהחברה, כמובן שאנחנו ניתן להם תנאי פרישה מיטיבים, הרבה מעבר למה שמגיע על פי החוק.

דרור סומך: אנחנו פשוט צריכים להתקדם הלאה, אנחנו צריכים לשבת עם העובדים.

דרור סומך: כדי שכל זה יקרה, אנחנו צריכים בסופו של דבר לשבת עם העובדים.

דרור סומך: אנחנו נכונים לשבת כבר זמן מה עם העובדים ועדיין לא נקבע דיון קונקרטי בנושא הזה.

דרור סומך: אנחנו רוצים להעלות את התוכנית של ההנהלה, כל ההנהלה בישראל ובפריז מחויבת לעובדים האלה.

דרור סומך: אנחנו רוצים להציג את התוכנית לנציגי העובדים, רוצים להציג אותה לכל עובד ועובד, את התפקיד שיוצא לכל אחד ואת הפתרון האחר אם צריך וההכשרה המתאימה.

דרור סומך: כדאי שנתכנס, אנחנו מאבדים זמן.

דרור סומך: העובדים נמצאים בחוסר וודאות היום, וזה דבר מאוד כואב.

דרור סומך: הם באים הביתה והם לא יודעים מה יקרה מחר, מה יהיה איתם בעוד כמה חודשים, ביוני הולכים לסגור את המפעל ואין פתרון.

דרור סומך: יש פתרון, תבואו, תשבו, תדברו איתנו, אנחנו נעלה בפניכם את התוכנית ונעשה את ההתאמות הנדרשות.

דרור סומך: אנחנו נשמע מה הצרכים שלכם, זה תפקידנו והדאגה שלנו.

דרור סומך: זה האתגר הגדול ביותר שלנו, זה העובדים.

דרור סומך: אני רוצה לציין על נושא ההפתעה שעלה בדיון.

דרור סומך: אני לא יודע למה קוראים לזה הפתעה, אבל ידוע לנו ולעובדים על הקשיים שהחברה נתקלת בהם בשנתיים האחרונות.

דרור סומך: ידוע על כך ואנחנו הודענו גם לעובדים על כך.

דרור סומך: התקיימו דיונים עם נציגי העובדים, וועד העובדים וההסתדרות על כך שיש לנו בעיה כתוצאה מהרגולציה באירופה, שאנחנו נאלצים להעביר יחידות ייצור מישראל למקומות אחרים בעולם בשל שינויים ברגולציה האירופאית.

קריאה: אתה יכול לפרט יותר על הרגולציה האירופאית?

קריאה: מה קרה שם שנאלצתם לסגור ולהעביר למקומות אחרים?

דרור סומך: כמובן, אני אפרט יותר, רציתי רק להמשיך את הנקודה הזאת שהעובדים מודעים לבעיות שיש לנו.

דרור סומך: הבעיות נחשפו, הוצאנו מסמכים לעובדים, העובדים עודכנו בדיוק במה שקורה.

דרור סומך: הייתה שקיפות מלאה, אמרו לעובדים ואמרו להסתדרות, אף אחד לא יכול להגיד שזה בא לו בהפתעה.

עידו סממה: לפני פחות משנה השגריר היה אצלנו במפעל, הראיתי לך את המסמך, נכון?

עידו סממה: הייתה כזאת התפארות על המפעל עם סיסמאות מאוד גבוהות ותוצאות שהיו בשטח שהמפעל משגשג ומצליח מאוד בסטנדרטים הכי גבוהים.

עידו סממה: זה היה בדיוק במרץ האחרון, לפני שנה.

עידו סממה: אני לא יודע איך זה מסתדר עם גורם ההפתעה שהוא לא הפתעה בעצם לעובדים.

עידו סממה: לנו לעובדים לא ידוע בכלל על קשיים של החברה.

עידו סממה: ידענו שמספר היחידות יורד כי הרגשנו את זה בייצור, ולכן שאלנו מה קורה.

עידו סממה: אמרתם שאתם מנסים להביא יחידות ושאלנו מה קורה עם עתיד המפעל לפני חצי שנה, אמרתם לנו שהמפעל לא ייסגר, המפעל מאוד יציב.

עידו סממה: לבוא ולהגיד שאתם דואגים לעובדים ששום עובד לא ייצא לשוק העבודה אלא יישאר בלוריאל, זה ממש לא נכון.

עידו סממה: לשלוח את ליבי מנכ"לית משאבי אנוש למפעל, להסתובב בין העובדים ולהציע להם עבודות בתנובה וכתר, זה פשוט –

קריאה: בשכר מינימום.

עידו סממה: העובדת אחרי 29 שנים באה אליי בבכי, איך היא מציעה לי עבודה בתנובה?

עידו סממה: איך היא לא מתביישת?

עידו סממה: זה לדאוג לעובדים?

עידו סממה: זה לקרוא לזה בסיסמה של לא מפטרים שום עובד, נשארים בלוריאל?

עידו סממה: אתם מהפה שלכם אמרתם שאתם מעבירים אותנו לחברות אחרות.

עידו סממה: אני אגיד יותר מזה, רק השבוע – חברים יקרים, אני אומר לכם משהו מהשטח.

עידו סממה: בחדר אוכל שלנו במפעל יש קצת בעיה לוגיסטית, ונאלצנו להזמין אוכל מבחוץ.

עידו סממה: כשהמפעל עובד משמרות, בבוקר יש קייטרינג, בצהריים ולילה יש אפשרות לכל עובד להזמין מנה מבחוץ, חלבית או בשרית, מנה אישית.

עידו סממה: היות ונקלענו השבוע לבעיה לוגיסטית במפעל בחדר אוכל, היינו צריכים להזמין לכל העובדים בבוקר מנות.

עידו סממה: ליבי, מנכ"לית משאבי אנוש, אומרת לנו הוועד שאת הפחית של המנה לכל עובד אנחנו לא משלמים, תשתו מים.

עידו סממה: זה לבוא ולהגיד לנו שאנחנו דואגים לעובדים?

לימור מגן תלם: עידו, אתה קצת סוטה מהנושא.

לימור מגן תלם: לי יש כמה שאלות –

עידו סממה: אבל לבוא ולהגיד שדואגים לנו?

עידו סממה: אנחנו הוצאנו מקופת הוועד את חשבון הפחיות לכל עובד, שנבין על מה אנחנו מדברים, לאיזה דאגה.

עידו סממה: אם את הפחית הם לא משלמים לנו, אז לאן הם ישלחו אותנו?

עידו סממה: איפה העתיד שלנו?

לימור מגן תלם: תודה על הדברים.

לימור מגן תלם: דרור, יש לי כמה שאלות.

לימור מגן תלם: שאלה ראשונה, יושב ראש וועד העובדים טען שיש להם תוכנית התייעלות, תוכנית הבראה שהם רצו להציג לכם ואתם מסרבים לשבת לדבר איתם ולשמוע על התוכנית הזו.

לימור מגן תלם: אני רוצה לשאול אותך מדוע?

לימור מגן תלם: האם ראיתם את התוכנית?

לימור מגן תלם: האם אתם מוכנים לשבת לראות את התוכנית ולשמוע את העובדים בנושא התוכנית?

לימור מגן תלם: העובדים האלה מכירים את המפעל, עובדים שם שנים, למה אתם לא יושבים ושומעים אותם?

דרור סומך: תודה על הדברים, אלה דברים מאוד מצערים וכואבים.

דרור סומך: אני רוצה לציין שבמשך תקופה ארוכה בחנו ובדקנו בצורה מעמיקה את כל החלופות האפשריות לפני קבלת ההחלטה.

דרור סומך: רק אחרי מחשבה מעמיקה במשך קרוב לשנתיים שאנחנו עובדים ומנסים למצוא חלופה, אנחנו שיתפנו את העובדים בעניין הזה.

דרור סומך: מאחר וראינו שלא נמצאה כל חלופה, קיבלה ההנהלה העולמית בלוריאל את ההחלטה המצערת לסגור את המפעל ולסיים את פעילות הייצור שלו.

דרור סומך: אני יכול להגיד שעשינו את כל המאמצים, לא ידוע לנו על שום תוכנית שהוגשה ושיתפו אותנו בה.

דרור סומך: אנחנו לא מודעים לכל דבר כזה.

דרור סומך: בדקנו את כל האפשרויות, והאמיני לי שהשקענו המון אנרגיה, אני באופן אישי וחבריי להנהלה כולל ההנהלה בפריז, השקענו המון אנרגיה במציאת חלופות.

דרור סומך: לאחר שראינו שהפעילות העסקית יורדת ב-80%, לא ניתן לקיים מפעל בתנאים האלה.

דרור סומך: אנחנו חייבים לסיים את הפעילות העסקית ולכן ההחלטה שהתקבלה היא ההחלטה הנכונה.

דרור סומך: כרגע אנחנו רוצים להתמקד בעובדים.

דרור סומך: האתגר החשוב שלנו הוא העובדים.

לימור מגן תלם: מה יכול לשנות את ההחלטה?

לימור מגן תלם: בוא נדבר תאורטית, מה יכול לשנות את ההחלטה?

דרור סומך: ההחלטה היא החלטה סופית.

דרור סומך: אני שוב אומר, בדקנו את כל החלופות, הפכנו כל אבן כדי למצוא פתרון או עלייה ביחידות.

דרור סומך: שיתפנו בכך את העובדים, שיתפנו את ההסתדרות, התקיימו דיונים פנימיים וחיצוניים כמובן מחוץ ללוריאל.

דרור סומך: בדקנו כל חלופה שהיא לפני קבלת ההחלטה.

דרור סומך: ההחלטה היא החלטה סופית, וצריך למצוא פתרון לבעיה של העובדים –

לימור מגן תלם: דרור, אני רוצה לשאול אותך –

דרור סומך: אני רוצה לציין נקודה של הפנייה לחברות אחרות ושכר מינימום.

דרור סומך: אני רוצה שיהיה פה ברור, לוריאל לא מפטרת את העובדים, לוריאל סוגרת את המפעל ומשביתה את המכונות, אבל היא לא מפטרת את העובדים.

דרור סומך: לכל עובד יוצע תפקיד רלוונטי המתאים לכישוריו.

לימור מגן תלם: אבל דרור, אני רוצה שתתייחס לנושא של השינוי בסוג העבודה.

לימור מגן תלם: במפעל במגדל העמק זו הייתה עבודה של ייצור והעבודה בקיסריה היא עבודה של הפצה.

לימור מגן תלם: העובדים הוכשרו לייצור בלבד, אני רוצה שתתייחס לנושא הזה של הכשרת עובדים בכלל, מה התוכנית שלכם לגבי הכשרת עובדים לתפקידים שהם לא עסקו בהם עד עכשיו.

לימור מגן תלם: גם לעניין המרחק, איך אתם מתכוננים להתמודד עם המרחק של שעה נסיעה לכל צד ממגדל העמק לקיסריה?

אופיר כץ: לימור, שאלתי אותו גם על זה שהוא אמר שבגלל הרגולציה רוצים לסגור את המפעל.

אופיר כץ: שיסביר לנו מה –

לימור מגן תלם: חבר הכנסת אופיר כץ מבקש שתרחיב את הנושא של הרגולציה.

לימור מגן תלם: משיחה שהייתה לי איתך אתמול בזום קיבלתי איזשהו הסבר יותר מפורט לגבי הנושא של חומר גלם דליק, בטיחות ועלויות, אבל אני אשמח שתשיב לחבר הכנסת אופיר כץ על הנושא של הרגולציה בהרחבה.

לימור מגן תלם: למה זה בעצם מונע את ההתאמות במפעל לחומרי גלם חדשים?

לימור מגן תלם: אי אפשר לשפר את המפעל בעניין בטיחות?

לימור מגן תלם: למה השינוי ברגולציה מביא אתכם לסגור?

דרור סומך: קודם כל, אני רוצה להתייחס לנושא שכר המינימום.

דרור סומך: כפי שהסברתי קודם –

לימור מגן תלם: דרור, אם אפשר להשיב לחבר הכנסת אופיר כץ לנושא השינוי ברגולציה.

לימור מגן תלם: הוא הפנה את תשומת ליבי שהוא שאל והוא לא נענה.

לימור מגן תלם: מבחינת הסדר, תשיב לגבי השאלה של חבר הכנסת אופיר כץ על הנושא של השינוי ברגולציה, למה זה בעצם גורם לכם לסגור את המפעל?

דרור סומך: אוקי.

דרור סומך: לאחרונה התקבלה ברגולציה האירופאית החלטה לשנות רכיבים של חומרי גלם.

דרור סומך: הרגולציה פסלה חומר גלם מסוים שהיה לא ידידותי לסביבה מבחינת איכות הסביבה, ואילצה את החברות באירופה שכפופות לרגולציה הזאת להתאים את עצמן לחומרי גלם חדשים.

דרור סומך: לכן לוריאל עם מחלת הפיתוח שלה פיתחה פורמולות חדשות הכוללות חומרי גלם אחרים שיכולים להתאים לתנאים של הרגולציה, לתנאי איכות הסביבה וכן הלאה.

דרור סומך: החומרים שנמצאים בפורמולה, שהיא אגב נכונה לכל מפעלי העולם, אנחנו עובדים עם פורמולות אחידות בכל מפעלי לוריאל בעולם.

דרור סומך: הפורמולה הזאת כוללת חומרים חדשים מאוד דליקים.

דרור סומך: חומרים מאוד דליקים כאלה צריכים שיהיו להם תנאים מיוחדים כדי לטפל בהם וכדי לייצר איתם, והמפעל שלנו במגדל העמק לא ערוך לטפל בחומרים מהסוג הזה.

דרור סומך: אין לו את התנאים הבסיסיים הנדרשים כדי לעמוד ברגולציה הזאת.

אופיר כץ: אז מה עושים כדי שיהיה לו את התנאים הבסיסיים?

אופיר כץ: אי אפשר להשמיש את המפעל שיוכל – אני בטוח שיש עוד מפעלים שיודעים לעבוד עם החומר הזה, בדקתם כמה יעלה להפוך את המפעל לכזה שיכול לעבוד עם החומרים האלה?

דרור סומך: כמובן שנבדקו כל החלופות האפשריות, מ-א' ועד ת'.

דרור סומך: כמו שאמרתי קודם, הפכנו כל אבן.

דרור סומך: הפערים מאוד גדולים.

אופיר כץ: מאיזו בחינה הפערים מאוד גדולים?

אופיר כץ: מבחינת המפעל, מבחינת כמה זה יעלה?

אופיר כץ: מבחינת מה הפערים גדולים?

לימור מגן תלם: מה שאופיר כץ שואל, מה העלויות להשמיש את המפעל לחומר גלם החדש הזה?

לימור מגן תלם: מה העלויות להכשרת המפעל?

דרור סומך: שוב, העלויות הן רבות.

דרור סומך: נדרשת מהפיכה למעשה בבניין כדי להתאים את הצרכים של הבניין.

דרור סומך: זה אומר לשפר ולתקן את כל התשתיות של המפעל, להתאים את המפעל לתנאים חדשים לגמרי.

אופיר כץ: כמה זה עולה?

דרור סומך: הדבר הזה נבדק בצורה מאוד יסודית על ידי הנהלת החברה ועל ידי ההנהלה בפריז.

דרור סומך: זה נבדק ונמצא כלא ריאלי.

דרור סומך: לא ריאלי היום להפוך מפעל כזה למפעל שיכול לטפל בחומרים מסוכנים.

דרור סומך: אנחנו לא נסכן את עובדי החברה, הבטיחות היא הדבר החשוב ביותר.

אופיר כץ: אם תבנה משהו מתאים, אין סיכוי שתסכן אותם.

אופיר כץ: אתה יכול לבנות משהו מתאים, משודרג שעוד יותר יהיה להם בטיחותי.

אופיר כץ: השאלה היא מה העלות של הדבר הזה, ואם בדקתם במשרדי הממשלה אם אפשר לסייע בבינוי של זה?

דרור סומך: כמו שאמרתי, הדברים האלה נבדקו.

דרור סומך: זו כמובן אחת החלופות שנבדקו.

דרור סומך: ההשקעה היא השקעה עצומה –

לימור מגן תלם: אפשר לקבל נתונים על העלויות?

לימור מגן תלם: יש לך נתון לתת לחברי הוועדה לגבי העלויות של התאמת המפעל?

דרור סומך: הנושא הזה נבדק עד תומו.

דרור סומך: אני לא יכול לשתף בעלויות פיננסיות, אלה דברים מסחריים וכלכליים שאני לא יכול לשתף, אנחנו חברה פרטית.

דרור סומך: אני יכול להבטיח שכל המאמצים –

אופיר כץ: למה?

אופיר כץ: אתה לא מגלה לי כמה עולה לך לייצר.

אופיר כץ: אתה גם הזכרת את הבטיחות של העובדים שהיא חשובה, אז סך הכל מה העלות של להפוך את המפעל לבטיחותי לעובדים ולפי הדרישות שקיבלתם מהחברה העולמית?

דרור סומך: נבדקה כל חלופה אפשרית.

דרור סומך: אנחנו עדיין חברה יצרנית עסקית, אנחנו צריכים לשמור על תחרותיות.

דרור סומך: הגדלת העלויות בצורה ניכרת היא בעיה אחרת.

דרור סומך: הסיטואציה שנכנסנו אליה היא שהאתגר החשוב שלנו היום הוא העובדים.

דרור סומך: אנחנו צריכים לדאוג לעובדים, וזה הדבר החשוב ביותר כדי שימצאו את המקום המתאים להם.

דרור סומך: יש לנו מספיק חלופות, אנחנו נדאג לכל עובד, לכל אחד יימצא פתרון.

דרור סומך: הדברים האלה לא נאמרים סתם, הם נרשמים בפרוטוקול ואתם יכולים לרשום שאתם יכולים ללוות את החברה בכל עת, יכולים לבוא לבקר ולבדוק איך אנחנו דואגים לעובדים.

דרור סומך: לכל עובד יימצא פתרון.

אופיר כץ: לדברים שאנחנו שואלים אנחנו לא מקבלים תשובה.

אופיר כץ: לא קיבלנו מספרים, לא קיבלנו האם פניתם למשרדי הממשלה לסייע בעניין הזה.

לימור מגן תלם: אני תכף רוצה גם לשמוע את נציגי משרדי הממשלה שיושבים פה, אבל אני חייבת להסכים עם חבר הכנסת אופיר כץ שלא קיבלנו תשובה האם בדקתם בכמה עלויות מדובר כדי להכיר ולהתאים את המפעל.

לימור מגן תלם: לא נשמע לי שזה סוד גדול, עלויות בנייה והתאמה.

לימור מגן תלם: אי אפשר לשתף את חברי הכנסת ששואלים מה העלויות?

דרור סומך: הנושא הזה מורכב.

דרור סומך: הוא מורכב מתשתיות, שינוי בתשתיות, אלה עלויות אדירות שלא ניתן לגשר עליהן בלי להעלות מחירים בצורה דרמטית.

דרור סומך: הדבר נבדק, אנחנו חברה מקצועית.

דרור סומך: יש לנו מעל 40 מפעלים בעולם, אנחנו יודעים איך לעשות את העבודה.

דרור סומך: אנחנו יודעים לצייד את המפעלים בציוד הטוב ביותר, אבל זה נבדק והנושא הזה נמצא כלא ריאלי.

דרור סומך: האנשים המקצועיים ביותר טיפלו בזה.

דרור סומך: אתם יכולים לסמוך על זה שחברה גלובאלית אחראית כמו לוריאל תבדוק עד תום כל דבר כדי לשמר את המפעל.

דרור סומך: אנחנו בדקנו את הדברים האלה בצורה המקצועית ביותר עם האנשים המקצועיים ביותר שיש לנו בעולם, והגענו למסקנה שזה לא ריאלי.

דרור סומך: לא ריאלי להפוך מפעל לגמרי, לשנות את כל התשתיות שלו ולתת לו את כל התנאים כדי שיוכל לייצר את חומר הגלם הזה.

דרור סומך: יש מפעלים באירופה ובמקומות אחרים שכבר בנויים וערוכים לזה, ההשקעה נעשתה מזמן ובכלל לא צריך לשנות מערכים כדי לקבל את הייצור הזה.

דרור סומך: לכן לא הייתה לנו שום ברירה אלא לקבל את ההחלטה הזו.

דרור סומך: זו הייתה הברירה האחרונה שעמדה לפנינו, אנחנו תקופה ארוכה נאבקים.

דרור סומך: כבר חודשים רבים אנחנו סובלים מירידה בהיקף הייצור, העובדים מודעים לזה שספגנו מהלומה קשה.

דרור סומך: לאחרונה לקוח מרכזי שלנו הודיע לנו על הפסקת הפעילות.

דרור סומך: אנחנו נאלץ לסיים את העבודה מול אותו לקוח כבר ביוני 2022, כך שירידה בהיקף ייצור של 80% לא יכולה להוות שום הצדקה לקיומו של המפעל.

דרור סומך: לכן קיבלנו בצער רב את ההחלטה הזאת, ואנחנו מתמקדים כרגע בנושא של העובדים.

דרור סומך: ברגע שיימצא פתרון לנושא העובדים, אני חושב שאנחנו נעשה כברת דרך מאוד טובה.

דרור סומך: אני שמח לפחות שיש מפעלים שיכולים לקלוט בקלות את העובדים האלה, ונשאלתי גם לגבי ההכשרה שלהם על ידי גברתי יושבת הראש.

דרור סומך: אנחנו נבצע הכשרה.

דרור סומך: אני חושב שבקיסריה יש לנו מגוון רחב של תפקידים.

דרור סומך: חלק מהתפקידים מתאימים לתפקידים שנמצאים ב –

עידו סממה: הוא מפנה אותנו למפעלים אחרים ובקיסריה.

דרור סומך: מלגזנים ומחסנאים יכולים לעבוד במפעל במגדל העמק וגם יכול בקיסריה בתפקידים דומים.

דרור סומך: למי שתידרש הכשרה, אנחנו כמובן אחראים לבצע את ההכשרה.

דרור סומך: בתקופת ההכשרה הם יקבלו שכר מלא על עבודתם, תמיכה וליווי עד לסיום ההכשרה, והטמעה בין העובדים בקיסריה.

דרור סומך: אני חושב שהפתרון הוא פתרון שיהיה לכל עובד ועובד, ואני מזמין אתכם לעקוב אחרי השתלשלות הדברים.

דרור סומך: אנחנו בכל מקרה נשמור על 100% מהתנאים של העובדים, כולל וותק, כולל שכר וכל התנאים הנלווים שאנחנו חתומים עליהם.

דרור סומך: נקפיד ונשמור על התנאים האלה כך שהעובדים לא ייצאו נפגעים.

דרור סומך: אם יש פה חשש למישהו שהעובדים ייפגעו, אני יכול להבטיח לכם חד משמעית שהנהלת לוריאל מחויבת לפתרון תעסוקתי לעובדים, לשמירה על התנאים שלהם, כך ששום עובד לא ייצא מופסד ברמת הפרנסה והביטחון האישי.

דרור סומך: אנחנו נשמור על הביטחון האישי של העובדים, וזו המשימה המרכזית שלנו היום.

דרור סומך: אני קורא פה למומי ועידו, בואו, שבו איתנו למשא ומתן, שבו איתנו לשמוע קודם כל את התוכנית שלנו.

דרור סומך: אתם לא שמעתם את התוכנית שלנו.

עידו סממה: הייתה לנו שיחה, אני ממש מופתע שאתה לא מעודכן.

עידו סממה: הייתה לנו שיחה בשבוע שעבר של וועד העובדים עם הסתדרות העובדים במשרדי ההסתדרות עם נציגות ההנהלה שלכם, עם ליבי ומנכ"ל המפעל שלנו אדוארד.

עידו סממה: הייתה לנו שיחה רשמית שבה באנו להציג את תוכנית ההבראה שלנו לקיימות של המפעל.

עידו סממה: המפעל קיים 60 שנים, במפעל עבדו אלפי עובדים, רק שנבין.

עידו סממה: היום 50 העובדים שאנחנו שומעים פה זה ממש לא מדויק.

עידו סממה: בשנתיים האחרונות כשחלה הירידה של היחידות, הרבה עובדים עזבו, גרמתם להם פשוט לעזוב.

עידו סממה: לפני שנתיים היו 150 עובדים, זה הלך וירד לאורך השנים, אלפי עובדים היו אצלנו.

עידו סממה: לבוא ולהגיד, אתם לא מכירים שהייתה לנו שיחה, לא הייתה שום שיחה, שבוע שעבר ביום ראשון קיימנו שיחה רשמית.

עידו סממה: באנו עם הקלסר, עם הצגת תוכנית הבראה ולא הייתם מוכנים לשמוע אותה.

עידו סממה: אמרתם שאתם סוגרים וזהו, לא מוכנים לשמוע תוכנית הבראה.

עידו סממה: החלטה שרירותית ולא הייתם מוכנים לשמוע אותנו.

עידו סממה: אתה עכשיו אומר שלא הייתה שום שיחה, לא הייתה שום פנייה מצדנו, זה לא נכון.

עידו סממה: תשאל את ליבי ותשאל את אדוארד.

נעמה לזימי: יותר מזה, כותב לי עכשיו תוך כדי עובד מפעל, והוא שואל שאלה, אנחנו לא שומעים תשובות על הדברים האלה.

נעמה לזימי: כבודה במקומה של חברת לוריאל, יש קטלוג מוצרים רחב מאוד.

נעמה לזימי: למה לא נבחנת אף אופציה חלופית למפעל הזה מתוך סל ההיצע של לוריאל?

נעמה לזימי: תמיד אנחנו נסגרים לתוך מה שנגיד בגלל רגולציה, נהיה יקר יותר לטענתכם.

נעמה לזימי: אופיר גם שאל שאלות שלא נענו.

נעמה לזימי: אני באמת רוצה להבין למה מתוך קטלוג המוצרים הנרחב לא נמצא משהו שיכול לאכלס את המפעל במגדל העמק?

נעמה לזימי: הנה, עובד מפעל עכשיו כותב, כולם מתוסכלים.

נעמה לזימי: אומר פה עידו, כנראה בצדק, שהעובדים עדיין לא מבינים לעומק את כל התשובות.

נעמה לזימי: גם אם המפעל נסגר, ניכר שהעובדים לא מבינים את כל התשובות מכל האופציות שהם חושבים בראש, תוכנית הבראה, מוצר חלופי, כל דבר אחר.

נעמה לזימי: למה העובדים עם כל הרצון להיות איתם, עדיין לא מיודעים על כך הנסיבות, גם אם הן לא קבילות ואי אפשר.

נעמה לזימי: אני באמת שואלת למה לוריאל לא פשוט אומרת אוקי, יש מפעל, השקענו בו, יש מכשור ומכונות, עובדים, אנשים מוכשרים.

נעמה לזימי: למה שלא נסב אותו למוצר אחר?

עידו סממה: יותר מזה, אנחנו המפעל היחידי –

נעמה לזימי: תגיד לנו גם כמה זה עולה, תגיד לנו אם אנחנו יכולים לעזור.

נעמה לזימי: תדברו איתנו במספרים כמו שאופיר ביקש כדי שנבין אם בכלל יש אופציה כזו.

לימור מגן תלם: דרור, אתה רוצה להשיב לדברים?

לימור מגן תלם: יש לנו פה עוד חברים שביקשו זכות דיבור, אנחנו חייבים להמשיך.

דרור סומך: אני רוצה לחזור ולהדגיש, בדקנו בצורה מעמיקה ביותר את כל האופציות והאפשרויות.

דרור סומך: אנחנו חברה מקצועית, אנחנו יודעים בדיוק מה אנחנו עושים.

דרור סומך: יש לנו מפעלים בכל העולם, אנחנו יודעים בדיוק מה לבדוק ואיך לבדוק.

דרור סומך: בדקנו את כל החלופות האפשריות, והנקודה היא, ומה שמציג גם עידו, פעם אחת הייתה ישיבה מול העובדים, לא הייתה ישיבה קונקרטית.

דרור סומך: רק לאחרונה קיבלנו הסכמה עקרונית של העובדים לשבת איתנו, של נציגי העובדים יחד עם ההסתדרות יותר נכון, לשבת איתנו.

דרור סומך: אנחנו צריכים להעלות בפניהם את ההצעות שלנו לפתרון כדי שיוכלו לשמוע אותנו.

דרור סומך: העובדים בינתיים עוד לא שמעו את הפתרון שלחברה יש להציע להם.

דרור סומך: אני חושב שברגע שישמעו את הפתרונות הם יהיו שבעי רצון, הם ידעו שיש מי שעומד מאחוריהם.

קריאה: יהיה דיון המשך?

לימור מגן תלם: אני לא חושבת שיש צורך, אבל אנחנו תכף נראה לפי סדר התקדמות הדברים.

לימור מגן תלם: יש נציגה של זרוע העבודה במשרד הכלכלה שחייבת להתייחס והיא צריכה לצאת, אבל לפניה ראש עיריית מגדל העמק ביקש ממש בקצרה להשיב לדרור.

לימור מגן תלם: אם אפשר רגע להכניס אותו לזום ומייד נעבור לזרוע העבודה.

לימור מגן תלם: ראש עיריית מגדל העמק, בבקשה.

אליהו ברוכי: גברתי יושבת הראש וחבריי חברי הכנסת, אני רוצה לומר לכם שקיבלתי פה שיעור מעלף ממרום שנותיי כראש עיר.

אליהו ברוכי: לוריאל לא רק שפגעו בעובדים או מתכוונים לפגוע בהם, הם גם פוגעים לנו באינטליגנציה.

אליהו ברוכי: זה שהוא אומר שהיא לא מפטרת, היא רק סוגרת מפעל, וזה שהם עושים את ההחלטה הקשה ביותר שלהם במילים יפות ובעטיפה של כלום, היא נגלית לנו ולא ניתן לה לעבור כלאחר יד.

אליהו ברוכי: מאחר ואני הוא זה שיזם את הדיון פה בכנסת ונענית לבקשתי הדחופה, אני רוצה לומר ולהציע לך – העובדה שמנכ"ל המפעל לא נמצא פה ודרור סומך הוא נחמד, וורבלי ויודע לענות, אבל הכל באופן כללי, לא ממוסמך, הכל עם סיסמאות, מתחמק אפילו.

אליהו ברוכי: זה שגד פרופר לא נמצא פה אבל התאחדות התעשיינים טוענת טענה אווילית על נטל ארנונה שלא קיים, אני הייתי מציע לך לומר, רבותיי, מיצינו את הדיון הזה בשלב הזה, כי עכשיו כולם חוזרים על עצמם.

אליהו ברוכי: תתני להם משימה והנחיה לחזור לוועדה תוך שבועיים להציג את המפגש שלהם עם וועד העובדים על תוכנית ההבראה, מה העלתה בתוכה, איזה משמעויות כספיות יש להם כדי לעשות שינוי, לגלות רצון טוב ולהראות מאמצים כנים, לא סיסמאות ומילים ריקות מתוכן.

אליהו ברוכי: מדובר פה בפרנסה של אנשים.

אליהו ברוכי: חמש לבורנטיות יכולות לעבוד במרלו"ג בקיסריה?

אליהו ברוכי: איזו הכשרה לבורנטית יכולה לעבור במרלו"ג בקיסריה?

אליהו ברוכי: אתם זורים חול על העיניים שלנו?

אליהו ברוכי: אתם עובדים עלינו בעיניים.

אליהו ברוכי: אנחנו לא ניתן לכם לעשות את זה, לא בקלות כזו.

אליהו ברוכי: המזל הגדול הוא שזה יושב בפריז ולא בארץ, כי אז היינו עולים על הבריקדות ממש.

אליהו ברוכי: לא נצא מפה בלי הנחיה שאומרת לכם לחזור הביתה, להביא את התאחדות התעשיינים, שהמנכ"ל בעצמו יתייצב, תציגו לנו תוכנית הבראה, תציגו לנו תוכנית של מה שאתם אומרים.

אליהו ברוכי: תגבו את זה במכתבים ובהתחייבויות, ואז יהיה לנו בסיס להסתמך עליו.

אליהו ברוכי: אחרי הדיון הזה כולנו נתפזר ובסוף העובדים יישארו לבד עם עצמם.

אליהו ברוכי: לא ננטוש אותם, אנחנו נילחם איתם ולמענם נגד ההחלטה לסגור את המפעל ולפטר אותם.

אליהו ברוכי: בלי מילים יפות ובלי מילים מצועצעות.

לימור מגן תלם: תודה רבה.

לימור מגן תלם: אני חייבת לשמוע את נציגי הממשלה כרגע.

לימור מגן תלם: הראשונה שאני רוצה לשמוע היא נחמי ברוכין, זרוע העבודה במשרד הכלכלה.

נחמי ברוכין: בוקר טוב, נעים מאוד לפגוש את כולם.

נחמי ברוכין: אני שומעת את הדברים מתחילת הדיון.

נחמי ברוכין: אני חושבת שכחלופה ראשונה אני מסכימה שצריך להתכנס שוב כדי להבין את הדברים לעומק כפי שהציע ראש עיריית מגדל העמק.

נחמי ברוכין: אנחנו בזרוע העבודה במשרד הכלכלה נותנים מענים גם בהקשר של כלים למעסיקים וגם כלים לפרט, כמענה לצרכי שוק העבודה המשתנים.

נחמי ברוכין: אני משתייכת למנהל תעסוקת אוכלוסיות שמתמקד במענה למעסיקים ופרט לאוכלוסיות שמורחקות משוק העבודה, אוכלוסיות מגוונות.

נחמי ברוכין: אנחנו מתמחים בתהליכי הכוון תעסוקתיים.

נחמי ברוכין: במסגרת המענה האלה, יש לנו פריסה של מרכזי הכוון, תוכניות מסלול ייעודיות לאוכלוסיות.

נחמי ברוכין: ככל שמציאת חלופות לאותם עובדים תעלה ונדרש לזה, אנחנו יכולים להציע בהתאם לפרופיל של העובדים ולהבין מה המנעד שיכול להיות רלוונטי להם, תוכניות הכוון וכלים שיש לנו להציע, הן בקשר עם מעסיקים והן כלים לפרט.

נחמי ברוכין: בגילאי 45 ומעלה יש לנו תוכנית ייעודית שנקראת אמצע הדרך, אפשר לתת גם מענה מקוון ופיזי.

נחמי ברוכין: זה כולל פגישת אינטייק, אבחון וסדנה, אחר כך אפשר לקבל הפנייה להכשרה מקצועית או לחיפוש עבודה.

נחמי ברוכין: בכל מה שקשור לחלופות בתעשייה באזור הצפון, צריכה להיעשות עבודת מטה מעמיקה.

נחמי ברוכין: יש לנו בזרוע כלים של מנהלת מעסיקים, של הכשרות עם מעסיקים.

נחמי ברוכין: כלומר, אפשר לבחון את הדברים בהתאם למה שיוחלט כחלופות.

נחמי ברוכין: יש פה גם נציגים של משרד הכלכלה, וגם ככל שיהיה צורך נעבוד בצורה ממוקדת כדי לתת מענה לסוגייה שעלתה.

לימור מגן תלם: תודה רבה על הדברים החשובים האלה.

לימור מגן תלם: אני רוצה לשמוע את נציג משרד הכלכלה שנמצא איתנו בחדר.

לימור מגן תלם: מתן, בבקשה.

מתן רטנר: תודה רבה גברתי.

מתן רטנר: קודם כל, אני אתחיל באופן כללי.

מתן רטנר: התבקשתי להתייחס גם למפעל הזה ספציפית אבל בהקשר של פריפריה ואזור פיתוח א' שמגדל העמק נמצאת בו, משרד הכלכלה ומשרד האוצר מציעים כלים רבים מאוד לתעשייה, בדגש על תעשייה יצרנית, מהטבות מס, חוק עידוד השקעות הון, סיוע בייצוא, סיוע למעבר לייצור יותר סביבתי, עידוד ייצור בישראל, הקצאות קרקע ועוד כלים נוספים.

מתן רטנר: המפעל הזה ומפעלים אחרים השתמשו בכלים האלה, אנחנו רואים את ההצלחה במגדל העמק יחיד עם העירייה שבאמת מאוד מסייעת לקדם את התעשייה היצרנית באזור.

מתן רטנר: ראינו את ההצלחות.

מתן רטנר: אני מדבר על שיתוף הפעולה עם עיריית מגדל העמק.

מתן רטנר: ראינו מפעלים כמו טאואר ו-KLA, מפעלים בינלאומיים של חברות, KLA נסחר בנאסד"ק ורק לפני פחות משנה הוא הודיע על העסקה של 150 עובדים נוספים במפעל הקיים שלו במגדל העמק.

מתן רטנר: לכלים האלה יש הצלחות.

מתן רטנר: אנחנו כמובן נלחמים על כל מפעל ומפעל, רוצים שכל מפעל, גם אם הוא קטן יותר וגם אם הוא בענף אחר ולא בשבבים או הייטק, ימשיך להתקיים וימשיך לפעול, בדיוק מכל הסיבות שעלו פה.

מתן רטנר: ספציפית המפעל הזה גם קיבל סיוע, הוא קיבל מענק השקעות הון לפני למעלה מעשור כשהוא ביקש אותו של למעלה מ-2,000,000 ₪.

מתן רטנר: הוא קיבל את הקצאה הקרקע, הקרקע שהוא פועל עליה בהנחות משמעותיות.

מתן רטנר: אנחנו מוכנים להמשיך ולתת את אותם כלים שקיימים לכל מפעל גם למפעל הזה.

מתן רטנר: אנחנו לא יכולים להציע משהו מיוחד מעבר, מסיבות שאתם בוודאי יכולים להבין, גם שוויוניות וגם מכיוון שה –

אופיר כץ: אין איזושהי קרן?

מתן רטנר: אנחנו לא יכולים לתת משהו מעבר לכלים הקיימים, שהם כלים שכמו שאמרתי הם תחרותיים ברמה העולמית.

מתן רטנר: עובדה שחברות בינלאומיות בוחרות להקים את המפעלים שלהן במגדל העמק ובאזורים אחרים בצפון.

מתן רטנר: מעבר לזה, יש פה עניין, ודיברנו עם החברה ועם הנהלת החברה –

אופיר כץ: סליחה, אני עוצר אותך.

אופיר כץ: אני רוצה לשאול את הבחור מהמפעל שאלה היפותטית.

אופיר כץ: אם נניח הוא מקבל עכשיו סיוע במעבר של המפעל למפעל כמו באירופה –

לימור מגן תלם: אופיר, אני בדיוק רוצה לשאול שאלה –

אופיר כץ: אם הוא יגיד לי שלא, אז חבל על הזמן כי זה לא משנה מה הם יגידו.

לימור מגן תלם: אני רוצה לשאול את מתן קודם כל, האם נציגי המפעל פנו אליכם וביקשו שתבחנו אפשרות לסייע להם בעניין ההתאמות?

מתן רטנר: לגבי ההודעה על הסגירה, אנחנו גילינו על זה כמו כולם לקראת סוף שבוע שעבר.

מתן רטנר: לא הייתה פניה לגבי הנושא של החלפת ה – לא הייתה פניה.

מתן רטנר: אני יכול להגיד שאם הם יפנו אנחנו מוכנים ברשות ההשקעות אצלנו לשבת לדבר, לראות האם הם מתאימים לחוק עידוד השקעות הון, בעבר הם קיבלו מענק.

מתן רטנר: המענקים הם עד 20%, מדינת ישראל לא מממנת את כל ההשקעה במפעל כי אז יהיה עיוות מאוד רציני בשוק.

מתן רטנר: אנחנו מוכנים לדבר על זה, אבל מהשיחה עם הנהלת החברה זה לא עלה.

נעמה לזימי: אתם תוכלו גם נגיד אם עושים הסבה במפעל, לסייע גם בהסבה מקצועית לעובדי הייצור במפעל?

מתן רטנר: לגבי הסבה מקצועית התייחסה הקולגה שלי קודם.

נעמה לזימי: לא, אני אומרת למפעל, אני לא מדברת על זה שתשלח אותם למקום אחר.

נעמה לזימי: אם המפעל עושה התאמה והעובדים צריכים תהליך הכשרה שהוא יקר לפעמים –

מתן רטנר: לגבי תהליך ההכשרה במפעל, קיימים כלים, זה הקולגה שלי נחמי מזרוע התעסוקה יכולה להרחיב.

מתן רטנר: יש כלים כאלה בזרוע התעסוקה.

לימור מגן תלם: לפני האוצר אנחנו רוצים לעבור ולשמוע את רועי ישראלי, מנהל מרחב חיפה בהתאחדות התעשיינים.

לימור מגן תלם: אחריו את ליאור לוי, יושב ראש יצרני התמרוקים.

לימור מגן תלם: אחר כך את משרד האוצר ובסוף אני אסכם.

אופיר כץ: לימור, אני רוצה בבקשה לשאול אותו לפני שאלה היפותטית.

אופיר כץ: אם נניח הוא מקבל סיוע, סתם אני זורק, של 50% בשביל לעשות את השדרוג של המפעל, האם אז יש על מה לדבר או שהם כבר קיבלו החלטה שהם סוגרים ועכשיו זה סתם דיבורים?

לימור מגן תלם: אנחנו תכף נשאל את השאלה הזו.

אופיר כץ: כדאי לשאול אותו עכשיו.

לימור מגן תלם: יש פה אנשים שמחכים לזכות הדיבור.

לימור מגן תלם: רועי ישראלי, מנהל מרחב חיפה בהתאחדות התעשיינים, בבקשה.

רועי ישראלי: בוקר טוב ותודה לגברתי יו"ר הוועדה ולחברי הכנסת על הדיון החשוב הזה.

רועי ישראלי: צריך להגיד קודם כל שהדאגה לעובדים עוברת כחוט השני פה בדיון וזה חשוב.

רועי ישראלי: אני חייב להגיד שבתור התאחדות התעשיינים, כל פעם שנסגר מפעל זה נושא כואב וכאוב, בטח לי בתור מי שאחראי על מרחב הצפון בהתאחדות.

רועי ישראלי: צריך להכיר קצת את ההקשר הרחב יותר של הדיון בעיניי.

רועי ישראלי: התעשייה בעצם פועלת, ואני בטוח שאתם מכירים את זה, עם שלל אתגרים.

רועי ישראלי: אנחנו לא מדברים במונחים של קשיים אלא אתגרים בתקופה האחרונה.

רועי ישראלי: יש גם ירידה משמעותית בשער הדולר, עליית מחירי חומרי הגלם, עומס בנמלים, 62 אוניות כרגע ממתינות בתור, יש גם מחסור בעובדים.

רועי ישראלי: מצד שני, יש פה שכר גבוה בתעשייה, מעל השכר הממוצע.

רועי ישראלי: צריך להגיד גם, דרור התייחס לזה קודם, אנחנו בקשר שוטף עם דרור והנהלת החברה, יש עשרות משרות במפעלי התעשייה במגדל העמק ובאזור.

רועי ישראלי: העובדים בלוריאל הם עובדים מנוסים, ואני בטוח שהם יכולים למצוא בעזרתנו עבודה לפחות באותם תנאים, בהנחה שהם יחליטו לא להמשיך בלוריאל.

רועי ישראלי: ראש עיריית מגדל העמק דיבר פה על מעלה של הרמב"ם, החשיבות של עבודה.

רועי ישראלי: אז שוב, בשכר המתאים לניסיון ולאיכות שלהם, יו"ר וועד העובדים דיבר על טכנאים, חשמלאים, עובדי מעבדה, מדובר במקצועות נצרכים.

רועי ישראלי: צריך להגיד גם בהמשך למה שמתן ונחמי התייחסו, אנחנו יחד עם זרוע העבודה עוסקים הרבה בהכשרות מקצועיות, גם לעובדים קיימים, גם לעובדים חדשים, ללא עלות מצד העובד.

רועי ישראלי: גם לזה יש פתרון.

רועי ישראלי: לצד כל הדברים האלה, יש פה כמה דברים חשובים מאוד שקרו בתקופה האחרונה וחשוב שאת יושבת ראש הוועדה וחברי הכנסת תכירו.

רועי ישראלי: התעשייה היא מנוע צמיחה עיקרי, גם באזור מגדל העמק.

רועי ישראלי: צריך להכיר שלפני חודשיים העירייה שלחה דרישות תשלום של היטלי פיתוח, לא ארנונה כפי שנאמר, היטלי פיתוח למספר רב של מפעלי תעשייה הפועלים בעיר בסכום של מעל 100,000,000 ₪, זו לא טעות, מעל 100,000,000 ₪.

רועי ישראלי: אז אני אומר, אם הסכום הזה – אני רוצה כמובן –

אופיר כץ: במפעלים בתל אביב אין את היטלי הפיתוח האלה?

אופיר כץ: זה ייחודי רק למגדל העמק?

רועי ישראלי: אין פה משהו ייחודי –

לימור מגן תלם: אבל רועי, מה הקשר להיטלי הפיתוח ולסגירה של המפעל?

לימור מגן תלם: אנחנו בנושא של סגירת המפעל.

לימור מגן תלם: לא נאמרה מילה ולא חצי מילה של הנהלת לוריאל, אתם קושרים נושא שלא קשור.

רועי ישראלי: אמרתי קודם כל לגבי העובדים.

רועי ישראלי: אליי באופן אישי פנו כמה וכמה מנהלי ומנהלות משאבי אנוש של מפעלים באזור, הציעו לי לסייע לעובדים, אמרו שיש להם מחסור בעובדים.

רועי ישראלי: יש לי כרגע עשרות משרות לעובדים האלה באזור מגדל העמק.

עידו סממה: אבל אנחנו מדברים על עובדים של 30 שנים שיורדים לשכר המינימום, זה לא מוצג נכון.

רועי ישראלי: אני אומר, אני יודע שיש עשרות משרות פנויות כרגע לא בשכר מינימום.

רועי ישראלי: התעשיה משלמת שכר מינימום –

עידו סממה: השבוע בדקנו את זה, אחת העובדות התקשרה –

לימור מגן תלם: זה לא יכול להתנהל ככה.

לימור מגן תלם: אני רוצה לתת לו לדבר, לא להפריע לו באמצע.

לימור מגן תלם: כשהוא יסיים אתה תתייחס, אי אפשר לנהל ככה דין ודברים, בסיום הדברים אני אתן להתייחס.

רועי ישראלי: דקה אחרונה.

רועי ישראלי: דרישת היטלי הפיתוח, אמרתי מעל 100,000,000 ₪.

רועי ישראלי: המשמעות של הסכום הזה היא שהעירייה שולחת מכתב פיטורים מהעירייה ישירות לתושבים.

לימור מגן תלם: אבל רועי, אין פה שום טענה של מפעל לוריאל שיש קשר סיבתי כלשהו בין היטלי הפיתוח לסגירה.

לימור מגן תלם: למה אתם מכניסים את זה שוב ושוב?

לימור מגן תלם: אם היה דיון על זה, היינו מקיימים דיון רק על הנושא הזה.

לימור מגן תלם: אין שום טענה כזו, אז למה אתם מכניסים אותה שוב?

רועי ישראלי: אני אסביר את הקשר, בעיניי הוא קשר ישיר.

רועי ישראלי: כשראש עיריית מגדל העמק מבקש דיון על עובדים ועל הדאגה לעובדים, מצד שני חודשיים לפני זה הוא שולח דרישות תשלום על היטלי פיתוח בגובה 100,000,000 ₪, יש פה דמעות תנין.

אופיר כץ: היה פה המנכ"ל שאמר שזה תהליך של לפני חצי שנה – תקשיב, אני לא מבין מה אתה עושה פה ומה אמרו לך להגיד.

אופיר כץ: מה שאתה עושה פה זה מעשה לא ראוי, היה פה המנכ"ל –

לימור מגן תלם: אני חייבת להגיד, אני הייתי יועצת משפטית בעיריית מגדל העמק 20 שנים.

לימור מגן תלם: כל רשות מקומית מוציאה היטלי פיתוח.

לימור מגן תלם: לו הייתה טענה ומילה אחת של מפעל לוריאל שיש קשר בין היטלי הפיתוח שדרשתם לסגירה, הדיון היה שונה לגמרי.

נעמה לזימי: יותר מזה, יבוא המנכ"ל של המפעל, יגיד שההיטלים הם הבעיה, אז נדבר.

נעמה לזימי: הוא בכלל לא אומר את זה.

לימור מגן תלם: היה דיון על זה, ואני מבטיחה לך –

רועי ישראלי: אני רוצה לסיים את המשפט.

רועי ישראלי: אין קשר בהקשר היטלי הפיתוח, והמפעל הוא –

לימור מגן תלם: אנחנו מדברים על סגירת המפעל –

אופיר כץ: מה אתה מנסה לעשות פה?

אופיר כץ: לא הזמנו אותך לייצג את המפעלים במגדל העמק, הזמנו אותך לדון במפעל הזה.

נעמה לזימי: אופיר, כנראה הוא רוצה שרשויות לא יבקשו היטלי פיתוח יותר.

לימור מגן תלם: בואו תתכנסו לנושא של העניין, אתה בעצמך אומר שאין קשר.

לימור מגן תלם: תתכנס בבקשה לנושא של המפעל, סגירת מפעל לוריאל.

רועי ישראלי: מעבר למפעל, יש נושא שהוא הדאגה לעובדים.

רועי ישראלי: בדאגה לעובדים יש את המפעל ויש את התמונה הגדולה.

רועי ישראלי: התמונה הגדולה היא, אם דואגים לעובדים ולתושבים במגדל העמק, תושבי הפריפריה העובדים בתעשייה, מנוסים ואיכותיים, צריך להסתכל על כל התושבים במגדל העמק, כל התושבים בתעשייה במגדל העמק.

רועי ישראלי: נשלחו דרישות תשלום שהמשמעות היא מכתב פיטורים לא רק –

אופיר כץ: תגיד לי רגע, לראש עיריית תל אביב גם הערת שהוא שולח היטלי פיתוח למפעלים?

רועי ישראלי: לדעתי –

נעמה לזימי: לא, כי פריפריה לדעתו צריכה להישאר מי שתלויה במפעל ולא יכולה לפתח שום דבר מעבר.

נעמה לזימי: היטלי פיתוח זה הלחם והמים של הערים.

נעמה לזימי: שוב אני אומרת, אם יש פה עניין עם היטל הפיתוח נדון בו.

לימור מגן תלם: אני רוצה לסיים את הנקודה הזו.

לימור מגן תלם: אם היה קשר כלשהו בין הדרישה להיטלי פיתוח שהוציאה עיריית מגדל העמק לבין הסגירה של מפעל לוריאל, הדיון פה היה שונה לגמרי.

לימור מגן תלם: מאחר ואין שום קשר גם לאור דברי הנציג של לוריאל ולדברי מנכ"ל לוריאל שאני דיברתי אתו באופן אישי, גם לגרסתך אין שום קשר, אז אני מבקשת לסיים את הדיון בסוגייה הספציפית הזאת.

לימור מגן תלם: אני מאוד אשמח לשמוע ואכבד את הדברים שלך אם הם יהיו בנוגע לסגירת מפעל לוריאל בנסיבות שהם דיברו, ולגבי סגירת מפעל לוריאל דאגה לעובדים.

לימור מגן תלם: היטלי פיתוח זה לא מסוג הנושאים שאנחנו מדברים עליהם היום, ממש לא.

לימור מגן תלם: אני רוצה לסיים בזה כי זה ממש לא תקין מה שנעשה פה.

רועי ישראלי: אני מסיים בזה כמו שהתחלתי, אני חושב שיש קשר.

אופיר כץ: מה שאתה עושה עכשיו, אתה פוגע בפריפריה ובמגדל העמק.

אופיר כץ: זה שאתה בא וחוזר על זה כמה פעמים, אתה תבריח מפעלים ממגדל העמק, אתה עושה בדיוק הפוך.

אופיר כץ: אתה פוגע עכשיו בפריפריה, זה מה שאתה עושה.

נעמה לזימי: אתה אומר עכשיו לראשי רשויות בפריפריה שהן לא חזקות כמו הרשויות במרכז בגלל מדיניות ממשלה, לא בגלל שאין להן כלים להיות.

נעמה לזימי: אתה אומר להן שהן צריכות להיזהר לבקש היטלי פיתוח.

נעמה לזימי: למה?

נעמה לזימי: לתושבים במגדל העמק לא מגיע שיפתחו את העיר שלהם?

נעמה לזימי: היטלי פיתוח זה הפיתוח של העיר.

לימור מגן תלם: נעמה, הוא גם אומר שאין שום קשר, זה מה שמכעיס.

לימור מגן תלם: מנסים לסחוב את הדיון למשהו שהוא לא רלוונטי.

לימור מגן תלם: אתם רוצים לקיים דיון בעניין הזה, אז תבקשו לקיים דיון בעניין.

לימור מגן תלם: מדברים פה על נושא אחר לגמרי, ואתם מנסים עוד פעם –

נעמה לזימי: מה השלב הבא?

נעמה לזימי: לא נבנה יחידות דיור –

לימור מגן תלם: אתה רוצה להתייחס לגופו של עניין?

אופיר כץ: החוצפה הזו לבוא לראש עיר בגלל שהוא מהפריפריה ולהטיף לו על היטלי פיתוח.

אופיר כץ: תראה לי פעם אחת שהוצאת מכתב לראש עיריית תל אביב על היטלי פיתוח, שבאתם אליו בטענות.

רועי ישראלי: אין מי שדואג יותר –

אופיר כץ: עכשיו אתה עושה בדיוק הפוך.

רועי ישראלי: אני אסביר לגבי לוריאל, התחלתי ואני אסיים באותה נקודה.

לימור מגן תלם: בלי לשמוע על היטלי פיתוח, אני לא מוכנה לשמוע את הסוגייה הזאת יותר, היא לא קשורה לדיון הזה.

רועי ישראלי: השמעתי את עמדתי, עכשיו אני עובר לנושא שהתחלתי בו.

רועי ישראלי: בתעשייה בכלל ובאזור בפרט יש עשרות משרות חסרות.

רועי ישראלי: אנחנו מאוד נשמח להציע את אותן משרות לעובדים, ככל שיחפצו בכך.

רועי ישראלי: אנחנו בקשר שוטף עם ההנהלה, ואם צריך יש, באותם תנאים לפחות.

יהודה בוסקילה: יש לי שאלה.

יהודה בוסקילה: ראש עיריית מגדל העמק בישר לנו ש-200 עובדים פוטרו מנילית.

יהודה בוסקילה: מישהו דאג להם?

יהודה בוסקילה: אם יש עשרות משרות, איפה הם נמצאים היום?

רועי ישראלי: כל עובד, כל מפעל שלצערי נסגר, וקרה גם לגבי פניציה, אנחנו יודעים כי אני אישית מנהל קבוצה של מנהלי משאבי אנוש בתעשייה בצפון, יש למעלה מ-300.

רועי ישראלי: הדיונים בקבוצות האלה הם על כך שחסרים עובדים.

רועי ישראלי: התשובה היא כן, ליווינו גם את נילית וגם את פניציה.

רועי ישראלי: מהנתונים שאני מכיר, כולם מועסקים כיום לפי הנתונים שהצגנו להם והצענו.

רועי ישראלי: עוד פעם, במקרה הספציפי של לוריאל, יש עשרות משרות פנויות כרגע, וניתן להציע לעובדים ככל שיחפצו בכך.

רועי ישראלי: אני מאוד אשמח ללוות אותם בנושא הזה.

לימור מגן תלם: תודה רבה.

לימור מגן תלם: אנחנו נעבור לאחרון הדוברים לפני שאני מסכמת, נציג של משרד האוצר, בבקשה.

גל ברנס: גל ברנס, אגף תקציבים.

גל ברנס: משרד האוצר יחד עם משרד הכלכלה מבצעים פעילות משמעותית לפיתוח הפריפריה, כמו שציינו פה קודם משרד הכלכלה.

גל ברנס: בנוסף לכך אנחנו פועלים רבות לשיפור הסביבה העסקית לתעשייה בישראל כדי למשוך לפה את התעשייה הכי טובה, היצרנית, וזו שמעסיקה בשכר גבוה.

גל ברנס: ספציפית לנושא התמרוקים, אני יכול להגיד שבעזרת הוועדה פה בחוק ההסדרים האחרון שיפרנו משמעותית את הרגולציה ליצרני התמרוקים בישראל.

גל ברנס: בנוסף לזה ברמה התקציבית –

קריאה: ליצרנים או לייבוא?

גל ברנס: גם ליבואנים וגם ליצרנים.

גל ברנס: תוך כדי הרפורמה דיונים בוועדה נעשו הקלות משמעותיות.

גל ברנס: התאחדות התעשיינים יכולים להעיד בעצמם, ניתנו הרבה הקלות.

גל ברנס: הסיוע הזה הוא בהיקף של מאות מיליוני שקלים רק במשרד הכלכלה.

גל ברנס: גם ספציפית לאזור מגדל העמק, כמו שאמר פה ראש העיר, ניתן סיוע מאוד משמעותי אשר מותנה בגידול בעובדים.

גל ברנס: כלומר, כל מפעל שמקבל סיוע ממשרד הכלכלה מתחייב להעסקה של עובדים נוספים.

גל ברנס: רק בשלוש השנים האחרונות ניתנו מענקים באזור בהיקף של 41,000,000 ₪ ל-30 מפעלים ועסקים שהתחייבו להעסיק 250 עובדים נוספים.

גל ברנס: ברמה הפרטנית, אמרה פה קודם נציגת זרוע העבודה איזה כלים הם יודעים להציע לעובדים.

גל ברנס: כמובן שאנחנו יכולים בהידברות עם המפעל להציע לו את כלל הכלים הקיימים במשרד הכלכלה במסלולי הסיוע השונים.

גל ברנס: אנחנו יכולים גם בשיח עם משרד הכלכלה והתאחדות התעשיינים לנסות ככל הניתן למצוא לעובדים עבודה בשכר ראוי ובתנאים איכותיים.

לימור מגן תלם: תודה רבה.

מור ארזי גלבוע: בוקר טוב, שמי מור ארזי גלבוע, אני עורכת דין ויועצת משפטית של מרחב עמקים צפוני של ההסתדרות החדשה.

מור ארזי גלבוע: אני מודה לראש העיר שמארח אותנו פה היום ויזם את הדיון הזה.

מור ארזי גלבוע: רציתי לדבר על שתי נקודות עיקריות, גם בשם יושב ראש המרחב לאון פרץ וגם מהעבודה שלנו בשטח.

מור ארזי גלבוע: קודם כל, דיברו פה לאחרונה על התעשייה בצפון, אני לא מדברת רק על מגדל העמק, בשנים האחרונות טיפלתי במספר חברות תעשייתיות של ייצור שסגרו מפעלים בצפון.

מור ארזי גלבוע: בעצם לוריאל באה בעקבות חברות בין לאומית איתנות, אני לא מדברת על חדלות פירעון או מצוקה.

מור ארזי גלבוע: זה חברות בין לאומיות איתנות ומצליחות אחרות שקיבלו החלטה דומה בשנים האחרונות.

מור ארזי גלבוע: אצלנו במרחב ראינו את – האמריקאית שסגרו את מפעל סכיני הגילוח ב-2019 באזור התעשייה ציפורית.

מור ארזי גלבוע: זה היה שיקולים ניהוליים, שיקולים עסקיים, לא מצוקה כלכלית.

מור ארזי גלבוע: זה מתווסף גם לסגירת תעשיות רכב, סגירה של -, סגירה של פניציה בשנה שעברה מסיבות שלא כולן קשורות בקורונה.

מור ארזי גלבוע: חשוב לחדד שלוריאל – אמרו את זה, אני פשוט אחדד.

מור ארזי גלבוע: לוריאל היא חברה מצליחה מאוד, היא מותג הקוסמטיקה והטיפוח הבינלאומי המוביל או הכמעט מוביל בעולם.

מור ארזי גלבוע: זה לא מקרה של חברה שנקלעה לקשיים, זה לא מפעל שקורס.

מור ארזי גלבוע: להפך, החברה איתנה ומשגשגת בכל העולם.

מור ארזי גלבוע: מדובר פה בעצם בהחלטה שהיא לא החלטה של אין ברירה, אלא החלטה ניהולית ועסקית לסיים את הפעילות בישראל.

מור ארזי גלבוע: ההחלטה לא התקבלה כאן בישראל, היא התקבלה בפריז, ככל הנראה, לאחר עשרות שנים שמפעל מגדל העמק היה חוד החנית של התעשייה הישראלית, בטח ובטח בתחום הקוסמטיקה.

מור ארזי גלבוע: בשנים האחרונות גם של התעשייה הירוקה, הידידותית לסביבה.

מור ארזי גלבוע: הפניות והבקשות שלנו הן ללוריאל העולמית כי לוריאל בישראל מציגים החלטה מוגמרת, לא מוכנים לשמוע שום הצעה, כמו שיושב ראש וועד העובדים עידו אמר.

מור ארזי גלבוע: הם לא התחילו להקשיב להצעה שיש ליושב ראש וועד העובדים.

מור ארזי גלבוע: הם פשוט מציגים החלטה מוגמרת ואומרים שעכשיו צריך לדבר רק על הסגירה, מה קורה עם הסגירה.

מור ארזי גלבוע: הם מציגים את זה כגזירת גורל או גזירה משמיים וגם זה לא נכון, זאת החלטה ניהולית מחושבת והיום אנחנו יודעים שבשנתיים האחרונות היא הפחיתה בהדרגה את עבודת המפעל.

מור ארזי גלבוע: דיברו פה על הרגולציה האירופאית אז הפסיקו עם הייצור של אותם שמנים שהרגולציה נוגעת אליהם והתחילו לייצר ללקוח חיצוני, ועכשיו הלקוח החיצוני אומר תודה רבה ושלום, והם מחליטים לסגור את המפעל.

מור ארזי גלבוע: המפעל הזה בבעלותם, הם מייצרים כמו שאמרה חברת הכנסת נעמה שורה ארוכה מאוד של מוצרים, ובידיהם ההחלטה להמשיך ולייצר כאן בישראל את המוצרים שלהם, עם התאמות לרגולציה, למוצרים וכדומה.

מור ארזי גלבוע: עם כל הכבוד, הם סוגרים פה את המפעל אבל הם ממשיכים לשגשג ולייצר רווחים באתרים רבים ומגוונים בעולם, ולכן ההחלטה היא ניהולית ועסקית, לחדול רק מפעילות הייצור בישראל, לא בשום מקום אחר בעולם ככל הידוע לנו.

לימור מגן תלם: תודה רבה, אנחנו חייבים לקצר.

לימור מגן תלם: חגי אדרי, ראש מטה נשיא התאחדות התעשיינים ביקש להגיב על הדברים.

לימור מגן תלם: אני מקווה שלא נשמע שוב על היטלי הפיתוח.

לימור מגן תלם: חגי אדרי , בבקשה.

קריאה: נשמח לשמוע על היטלי הפיתוח.

לימור מגן תלם: אי אפשר להמשיך לכרוך נושא שלא קשור.

לימור מגן תלם: אמרתי שוב, לו הייתה טענה מחברת לוריאל על קשר, כל הדיון הזה היה שונה לגמרי.

נעמה לזימי: קיבלתי מלוריאל הודעה ממי שמוסמך מטעמם להגיד שאין שום קשר.

לימור מגן תלם: הנהלת לוריאל מודיעה שאין שום קשר בין הדרישה הלגיטימית שיצאה מעיריית מגדל העמק לגבי היטלי הפיתוח לבין הסגירה.

לימור מגן תלם: בבקשה לא להעלות יותר את הנושא ולנסות לכרוך נושא שלא קשור לדיון.

לימור מגן תלם: חגי אדרי, בבקשה.

לימור מגן תלם: חגי איתנו?

לימור מגן תלם: הוא לא בזום.

לימור מגן תלם: התאחדות התעשיינים ביקשה שניתן לו לדבר, הוא לא כאן.

לימור מגן תלם: אנחנו נחזור לשני משפטים סיכום של דרור מלוריאל שביקש להתייחס, ואני עוברת לסיכום הדיון.

אופיר כץ: לפני כן יש לי שאלה אליו.

לימור מגן תלם: את השאלה ששאלת לגבי ההתאמות.

לימור מגן תלם: דרור, אנחנו נאפשר לך כמה משפטי סיכום.

לימור מגן תלם: הייתה פה שאלה של חבר הכנסת אופיר כץ ואני מצטרפת לשאלה שלו.

לימור מגן תלם: במידה ומשרד הכלכלה יהיה מוכן לתת לכם סיוע על מנת לבצע את ההתאמות הללו שאתם מדברים עליהן, שהם התאמות נדרשות בגלל השינוי של חומר הגלם, בגלל הדרישה של הרגולציה האירופאית.

לימור מגן תלם: האם יש היתכנות כזו מבחינתכם?

דרור סומך: תודה יושבת הראש על זכות הדיבור.

דרור סומך: אני רוצה לומר לפרוטוקול ושזה יהיה ברור, נשמעו פה כמה דברים על נושא שכר המינימום.

דרור סומך: אנחנו חוזרים שוב, העובדים לא מקבלים שכר מינימום.

דרור סומך: 100% מהזכויות של העובדים יישמרו, אנחנו נדאג לזה ומתחייבים לכך.

דרור סומך: תוציאו את האמירה הזו של שכר מינימום מהפרוטוקול, זה לא קיים, זה לא יהיה, לא דובר על זה.

דרור סומך: העובדים ישמרו על 100% מהזכויות שלהם.

דרור סומך: לגבי נושא ההחלטה, ציינתי את זה מספר פעמים, אנחנו בדקנו כל חלופה אפשרית.

דרור סומך: מכיוון שראינו שאין פתרון שיכול להחזיר למפעל את היחידות המיוצרות, בירידה של 80% מה –

עידו סממה: אבל אתם שיניתם את הפורמולות.

אופיר כץ: אז בוא נוריד את הנקודה של הרגולציה כי זה לא רלוונטי.

לימור מגן תלם: אני מבינה שהתשובה היא לא.

דרור סומך: ענו במקומי אבל אני אומר שוב, לקחנו בחשבון את כל האלמנטים, בדקנו את כל האפשרויות, לקח לנו שנה וחצי לעבוד על הדברים האלה ולכן ההחלטה היא החלטה סופית.

דרור סומך: כל מה שאנחנו צריכים לדון בו עכשיו הוא על שמירת הזכויות של העובדים.

דרור סומך: אנחנו מחפשים קשר ישיר עם העובדים כבר זמן מה, ואנחנו רוצים לקיים דיון ענייני בפתרון.

דרור סומך: אני פונה אלייך גברתי יושבת ראש הוועדה, אנא סייעי לנו להידברות ישירה עם העובדים.

דרור סומך: זה הבסיס –

קריאה: הוא אומר לך ששבוע שעבר הוא נפגש איתכם, מה הידברות ישירה?

דרור סומך: לא הייתה הידברות עדיין, הם לא שמעו על התנאים.

עידו סממה: אני חוזר ואומר, תשאל את ליבי מנכ"לית משאבי אנוש, ביום ראשון שעבר אדוארד מנהל מפעל לוריאל במגדל העמק הגיע להסתדרות בנוכחות יוסי פורטל ואליס עורכת הדין של ההסתדרות, כמובן גם עם יושב ראש המרחב לאון שהיה מעודכן בכל השיחה הזו.

עידו סממה: בשיחה ביום ראשון שעבר באנו להציג את תוכנית ההבראה והם לא היו מוכנים לשמוע אותנו.

עידו סממה: אנחנו סוגרים באופן שרירותי, אין שום כוונה לשמוע אותנו.

עידו סממה: הסיסמאות שדואגים לכל העובדים וששכר המינימום ייצא מהפרוטוקול, אני חושב שהוא לא יכול לצאת מהפרוטוקול כי כשמשאבי אנוש פונים אלינו העובדים בשטח ורוצים להעביר אותנו לתנובה וכתר, ותנובה וכתר הודיעו לחלק מהעובדים שפנו אליהם – הם כבר איבדו את עצמם בקווים אצלנו ואמרו לאן פנינו מועדות, אז אמרו להם שהשכר השעתי הוא מינימום.

עידו סממה: אמרה לי עובדת אחרי 28 שנים בבכי, איך אני הולכת לעזוב פה אחרי שצברתי 28 שנות וותק עם עוד 10 שקלים במינימום, להוריד לי את 10 השקלים שצברתי במשך 28 שנים?

עידו סממה: אז וודאי שהוא צריך להיכנס לפרוטוקול, והדאגה לעובדים, דרור, היא לא באמת דאגה.

עידו סממה: כמו שהזכרתי פה, מה שקרה השבוע במפעל בשטח אצלנו כואב מאוד.

עידו סממה: הוועד היה צריך לשלם על פחית לכל עובד, זה מראה מול מה אנחנו מתמודדים, מול מי אנחנו מתמודדים.

עידו סממה: כל מה שאנחנו שומעים פה זה סיסמאות וזה לא באמת נכון.

לימור מגן תלם: תודה ליו"ר וועד העובדים.

עידו סממה: אני רוצה למסור שאנחנו נמשיך את המאבק הזה בכל העולם, בכל הקהילות היהודיות.

עידו סממה: זו זכות שלנו כקהילה יהודית שמייצרת את המוצר הזה שמתפאר בכל העולם.

עידו סממה: יש לנו את כל הקהילות בצרפת –

לימור מגן תלם: יושב ראש וועד העובדים, תודה.

לימור מגן תלם: תנו לי לסכם –

עידו סממה: כולם רוצים לשמוע מה קורה בישראל, האם ימשיך להיות Made in Israel או לא, הם מחכים לשמוע מה קורה פה.

לימור מגן תלם: שמענו אותך בקשב רב.

לימור מגן תלם: תודה גם לדרור –

אופיר כץ: לאיזה הידברות דרור התכוון כשהוא אמר –

לימור מגן תלם: אני עכשיו אגיד כמה דברים.

דרור סומך: אין הידברות כי לא הייתה הידברות מטעמם של העובדים.

דרור סומך: יש לנו וויכוח על מה שהיה –

אופיר כץ: ההידברות זה שהם צריכים להסכים למה שאתם אומרים, לזה אתה מתכוון הידברות?

דרור סומך: אני מבקש ואני פונה אליכם מומי ועידו, בואו, שבו, דברו איתנו, תשמעו את מה שיש לנו להציע.

דרור סומך: חבל לפשפש במה שהיה, ההחלטה כבר התקבלה, היא סופית ולא ניתנת לשינוי.

דרור סומך: אנחנו רוצים לדבר כרגע על עתידכם, על עתיד העובדים, על הפתרונות שמצאנו להם.

דרור סומך: יש להם פתרונות, אתם לא שמעתם את הפתרונות.

דרור סומך: שבו איתנו בצורה ישירה, תשמעו את הפתרונות האלה ואחרי זה תאמרו את מה שיש לכם לומר.

דרור סומך: לכן אני פונה שוב אלייך גברתי יושבת ראש הוועדה, לסייע לנו להידבר עם העובדים.

דרור סומך: זה חשוב מאוד שנשב, נציע את מה שיש לנו להציע כדי שישמעו ויוכלו להבין את התוכנית הרחבה שיש לעובדים.

דרור סומך: אף עובד לא ייפגע, 100% מזכויות העובדים יישמרו, העובדים יכולים להיות בטוחים שתהיה לה עבודה יציבה ובטוחה לאורך זמן.

דרור סומך: שוב, אני קורא לכולם להידברות ישירה.

דרור סומך: תודה רבה.

לימור מגן תלם: תודה רבה.

לימור מגן תלם: חבר הכנסת מקלב, בבקשה.

אורי מקלב: אני רוצה לחזק אתכם, את כיושבת ראש הוועדה וחבריי חברי הכנסת שדואגים להביא את זה לדיון מהיר בכנסת.

אורי מקלב: דאגת העובדים והמשפחות, כל משפחה וכל עובד זה משפחה מאחוריו, זה הרבה שנים של השקעה, אנחנו צריכים לראות את זה לנגד עינינו.

אורי מקלב: אנחנו רגילים לראות על קשיים של מפעל כזה או אחר, אבל אנחנו צריכים לעשות את כל המאמץ, זה לא ההחלטה כבר נעשתה.

אורי מקלב: היינו כבר בכאלה מצבים שהחלטות התקבלו וראינו את המצוקה שלהם, חיפשנו פתרונות.

אורי מקלב: אנחנו כאן בכנסת כדי לעזור לכם בעניין הזה.

אורי מקלב: המסר בתקופה הזאת זה מסר מאוד שלילי לסגירת מפעל, אנחנו צריכים לראות את זה בהיבט הרבה יותר רחב.

אורי מקלב: כל מי שנהנה מעבודת הכפיים בעבודת הפועלים שלו, צריך להמשיך לדאוג ולא לסגור את המפעל.

אורי מקלב: לכן אנחנו נמצאים פה ואנחנו מזדהים כאן, אנחנו נעשה הכל כדי שלא יסגרו את המפעל.

אורי מקלב: תודה לחברי הכנסת שאתם פועלים בעניין הזה מתוך ראיית המצוקה הגדולה של העובדים.

לימור מגן תלם: תודה חבר הכנסת מקלב.

לימור מגן תלם: אני רוצה לסכם את הדיון הכואב והרגיש הזה.

לימור מגן תלם: יש הרבה אמוציות, מדובר פה על 50 עובדים שעומדים לאבד את העבודה שלהם, על 50 משפחות שהפרנסה שלהן עומדת להיפגע קשות.

לימור מגן תלם: שמענו פה את הנהלת המפעל שההחלטה שלהם היא סופית והרמטית, הם נעולים על עצמם ולא נכונים לשמוע על אפשרויות איך כן להשאיר את המפעל הזה פתוח.

לימור מגן תלם: אני קוראת בכל זאת להנהלת המפעל, למנכ"ל המפעל, לדרור סומך, תנקטו בכל פעולה, תעשו כל מאמץ על מנת למנוע את סגירת המפעל הזה.

לימור מגן תלם: למרות ששקלתם הרבה אפשרויות, אני לא השתכנעתי ששקלתם את כל החלופות, לרבות חלופה של התאמת המפעל, לכן אני חוזרת ואומרת שאני קוראת לכם שוב לשקול, לבדוק ולעשות כל מאמץ כדי למנוע את סגירת המפעל.

לימור מגן תלם: בנוסף, הוועדה שמעה מיושב ראש וועד העובדים שהועלו הצעות שלהם לתוכנית הבראה שתאפשר את המשך פעילות המפעל במגדל העמק.

לימור מגן תלם: הוועדה קוראת להנהלת לוריאל להיפגש עם נציגי וועד העובדים במפעל, לבחון את ההצעות שלהם להתייעלות ולדווח להם על תוצאות הפגישה עד ליום 01.03.2022.

לימור מגן תלם: הוועדה מבקשת שהדיווח יכלול התייחסות לתוכנית ההבראה המוצעת, וכן יכלול תוכנית לגבי כל עובד ועובד, מה מייעדים לעשות אתו, לאן פניו מועדות, מה השכר שלו, האם תהיה תוכנית הכשרה לגביו במידה והוא מיועד לקיסריה, אם הוא לא מיועד לקיסריה לאן הוא כן מיועד.

לימור מגן תלם: שתהיה תוכנית מפורטת לגבי כל עובד ועובד.

לימור מגן תלם: בנוסף, הוועדה מבקשת מהמפעל להעביר אליה נתונים ומידע על העלויות הכרוכות בהתאמת הפעילות של המפעל לשינויים האחרונים ברגולציה האירופית.

לימור מגן תלם: הוועדה קוראת למשרד הכלכלה ולמשרד האוצר לבחון אפשרויות סיוע למפעל לשם המשך פעילותו בעיר מגדל העמק.

לימור מגן תלם: אנחנו ביקשנו לקבל דיווח על תוצאות הפגישה עד ליום 01.03.2022, לרבות תוכנית לגבי כל עובד ועובד.

לימור מגן תלם: אחרי שהוועדה תקבל את התייחסות המפעל ב-01.03.2022, אנחנו נחליט אם לקיים דיון המשך בנושא הזה, אם להסתפק במסקנות של המפעל, אם זה מספק את העובדים.

לימור מגן תלם: אנחנו שוב נשמע את וועד העובדים ונחליט אם לקיים דיון המשך.

לימור מגן תלם: אני מבקש, עד ה-01.03.2022 מהנהלת מפעל לוריאל להעביר לחברי וועדת הכלכלה את סיכום הדברים, את התוכנית ואת תוצאות הפגישה.

לימור מגן תלם: אני רוצה להודות לכולם על ההשתתפות בפגישה, לראש עיריית מגדל העמק שיזם את הדיון הזה, לנעמה לזימי שהיא ממגדל העמק, לאופיר כץ שהוא מעפולה, אני שהייתי בעיריית מגדל העמק 20 שנים כך שמגדל העמק קרובה אליי באופן אישי, חבר הכנסת מקלב שדיבר פה על הדברים הנכונים, להתייחס לכל עובד ועובד באופן פרטני, לכל חברי הכנסת שהצטרפו ויזמו יחד איתי את הדיון החשוב הזה.

לימור מגן תלם: תודה רבה לכולם, הישיבה נעולה.